title: Porin Palloilijat

text: Vuonna 1937 PoPalla oli kova urakka Länsisarjassa ja kausi päättyi viimeiselle sijalle tuloksena 12 ottelusta 3 voittoa ja 9 tappiota. Maalisuhde oli murskaavat 19–43. Automaattista putoamista seuraavalle kaudelle kolmannelle sarjatasolle se ei kuitenkaan merkinnyt. PoPa pelasi seuraavallakin kaudella Länsisarjassa. Vuosi 1938 ei tuonut lohdullisempia numeroita seuran tilastoon kuin edellinenkään. Saaliina oli 12 ottelusta 1 tasapeli ja 11 tappiota sekä viimeinen sija. Vuoden 1939 kautta aloittaessa ei vielä osattu aavistaa kuinka kohtalokkaan lopun vuosi saakaan. Harjoitukset päästiin aloittamaan jo maaliskuun alkupuolella Cygnaeuksen koulun luona. PoPa pelasi nyt Länsisarjan kolmannessa lohkossa. Kevät kausi alkoi heikosti tappion merkeissä Hakalle 0–1, Kärpille 1–2, ottelussa jossa tuomittiin 52 vapaapotkua. Tampereella KV:tä vastaan pelattiin tasan 2–2, mutta Turun Riennolle ja TaPa:lle hävittiin lukemin 1–2. Tulokset osoittivat kuitenkin PoPan saaneen juonesta kiinni ja syyskausi alkoi 1.8. komeasti 7–0-voitolla Kärpistä. 10.8. PoPa peittosi vanhan kiistakumppanini TaPa:n 5–2. Tilanne oli kiristynyt siihen, että 12.10. Palloliitto kaikki sarjaottelut. Joukkue sijoittui sarjassa 4. sijalle, joka oli seurahistorian paras siihen mennessä. Edustusjoukkue pelasi 13 ottelua, joista 5 voittoa, 1 tasapeli ja 7 häviötä. Maalit 35–27 PoPan hyväksi.


title: Porin Palloilijat

text: Yllättäviä fuusioita tapahtui Porissa vuosien varrella. 1960 PoPa ja Kärpät löysivät uudelleen toisensa ja näin syntyi Karhut, joka heti pääsi juhlimaan jääkiekon yllätysmestaruutta, joka saavutettiin Tampereella 1965. Vuonna 1967 Karhut ja RU-38 yhdistyivät Porin Ässiksi. Mutta 1981 herätettiin uudestaan henkiin nimellä PoPa-81 jatkamaan Porin Ässien keskeytynyttä jalkapallotoimintaa. 1990-luvulla 81-osa putosi seuran nimestä pois.


title: Porin Palloilijat

text: Kaudella 2006 joukkue oli Kakkosen tasolle nimekäs. Esimerkiksi kautta aikojen eniten liigaotteluja pelannut suomalainen jalkapalloilija, puolustaja Rami Nieminen, keskikenttämies Lasse Karjalainen ja hyökkääjä Antti Sumiala olivat PoPan vahvuudessa. Nousu jäi kuitenkin haaveeksi TPV:n voittaessa lohkon.


title: Porin Palloilijat

text: Porin Palloilijat ry:n hallinnoima jalkapallon Kakkosen sarjapaikka vuokrattiin seuran vuoden 2006 syyskokouksen päätöksellä FC Popa Oy:lle, jonka pääomistaja oli Antti Sumiala. FC PoPa Oy otti vastatakseen edustusjoukkueen urheilullisen ja taloudellisen toiminnan vuodesta 2007 alkaen.


title: Porin Palloilijat

text: Kaudella 2007 PoPaa valmensi liigauraltaan tunnetuksi tullut entinen FC Jazzin ja FC Interin valmentaja Pertti Lundell. Kakkosvalmentajana oli FC Jazzissa suomenmestaruuden kakkosvalmentajana vuonna 1996 saavuttanut Risto Puustinen. Uusina vahvistuksina nähtiin muun muassa Juha Luoma ja Nuri Mustafi. PoPa hävisi kauden aikana vain yhden sarjaottelun, mutta 26 ottelusta kymmenen päättyi tasapeliin ja PoPa jäi lohkossaan toiseksi yhden pisteen Grankulla IFK:lle hävinneenä.


title: Porin Palloilijat

text: Kaudella 2008 PoPaa saapui vahvistamaan Piracaia, Tom Melarti, Ilkka Santahuhta ja Andrew Walker. PoPa voitti oman lohkonsa lähes näytöstyyliin, Antti Sumialan tehdessä 22 maalia, ja nousi Ykköseen kaudelle 2009. Saman kauden aikana syntyi myös PoPan kannattajaryhmä Siniveriset.


title: Porin Palloilijat

text: Kaudella 2009 FC PoPa sijoittui Ykkösessä neljänneksi. Uusina pelaajina nähtiin muun muassa Dema, teinisensaatio Juho Lehtonen ja Toni Junnila. Suomen Cupissa PoPa sai vastaansa 7. kierroksella FC Interin Turusta. Ottelu pelattiin 30.8. poikkeuksellisesti Paavo Nurmen stadionilla. Tiukan taistelun jälkeen peli päättyi 1–0 hallitsevan mestarin voittoon. Voitto maali syntyi rangaistuspotkusta.


title: Porin Palloilijat

text: Kaudella 2010 FC PoPa lähti tavoittelemaan kovin satsauksin nousua Veikkausliigaan. PoPa hankki maalilleen Michal Slwawutan ja puolustukseen Petri Viljasen. Kesken kauden PoPaa tulivat vahvistamaan muun muassa Aleksandr Kokko ja Iiro Aalto. Kausi päättyi kuitenkin 3. sijalle ja pettymykseen, nousijan paikan jäädessä vain neljän pisteen päähän. Kovien satsauksien takia PoPalle syntyi myös isot taloudelliset tappiot.


title: Porin Palloilijat

text: Kaudella 2011 FC PoPassa koitti uusi aika, kun valmentajat Pertti Lundell ja Risto Puustinen lopettivat. Uudeksi päävalmentajaksi saapui Mika Halmetniemi. PoPa sai kovan paluumuuttajan, kun Dema saapui vahvistamaan Sinimyrskyä. Muita uusia pelaajia olivat muun muassa Jussi Äijälä, Juuso Aalto ja Mohamed Fofana. Kausi alkoi kuitenkin heikosti, PoPa oli jumittunut Ykkösen pohjalle vain yhdellä voitolla ja tasapelillä ja taisteli sarjapaikastaan jo heinäkuussa. Näin ollen Mika Halmetniemen sopimus purettiin ja tilalle nostettiin PoPan A-junioreita valmentanut Tero Suonperä. Hän ei kuitenkaan saanut aikaan kuin hetkellistä nostetta ja näin ollen PoPa putosi kaudeksi 2012 Kakkoseen. PoPan lopullinen sijoitus oli 11:s.


title: Porin Palloilijat

text: FC PoPa Oy lopetti toimintansa joulukuussa 2011. 3.2.2012 Satakunnan käräjäoikeudessa FC PoPa Oy asetettiin konkurssiin. FC PoPa Oy:n haki konkurssiin verottaja.


title: Porin Palloilijat

text:
FC PoPan taustahenkilöitä epäiltiin myös rahanpesusta.
Porilaisen jalkapalloseura FC PoPan vastuuhenkilöt joutuivat oikeuteen vastaamaan rahanpesusyytteisiin. FC PoPan hallituksen puheenjohtaja ja joukkueen pääomistaja Antti Sumiala sekä toinen vastuuhenkilö saivat syytteen tuottamuksellisesta rahanpesusta. Oikeudenkäynti alkoi helmikuussa 2012 Satakunnan käräjäoikeudessa Porissa.


title: Porin Palloilijat

text: Satakunnan käräjäoikeus antoi ratkaisunsa 29.6.2012 FC Popan ja sen omistajien rahanpesusyytteisiin. Käräjäoikeuden mukaan seuran pääomistaja Antti Sumiala syyllistyi tuottamukselliseen rahanpesuun ottaessaan vastaan 52 000 euroa singaporelaiselta yhtiöltä kevättalvella 2011. Antti Sumiala tuomittiin neljän kuukauden ehdolliseen vankeuteen. Ex-manageri Rami Nieminen sai tuottamuksellisesta rahanpesusta 50 päiväsakkoa, eli 750 euron sakkorangaistuksen. Käräjäoikeus katsoi, että Sumialalla sekä Niemisellä on ollut perusteltu aihe epäillä, että siirretyt varat ovat olleet peräisin järjestäytyneeltä rikollisryhmältä. Singaporelaisen Wilson Raj Perumalin tekemää yhteistyötarjousta ei ole käsitelty asianmukaisesti FC Popa Oy:n hallituksessa. Myös rahan luovuttajaa koskevat merkinnät on jätetty Popan kirjanpidossa puutteellisiksi. Sumiala kiisti oikeudessa tienneensä mitään väärällä nimellä esiintyneen Perumalin rikollisista tarkoitusperistä. Hän kertoi oikeudessa ottaneensa selvää Perumalin edustaman yhtiön, Exclusive Sports Limited Ltd:n taustoista. Antti Sumiala valitti tuomistaan hovioikeuteen 31.8.2012. Hovioikeus lievensi 30. huhtikuuta 2015 tuomion 70 päiväsakkoon.FC PoPa pelasi kotiottelunsa Porin stadionilla (kapasiteetti aurinkokatsomot mukaan luettuna 12 000). Seuran yleisöennätys syntyi 26. syyskuuta 2007, jolloin PoPan ja Grankulla IFK:n välistä ottelua oli seuraamassa 2008 maksanutta katsojaa kokonaiskatsojamäärän noustua yli kolmentuhannen, kun mukaan lasketaan vapaalipuilla sisään päässeet koululaiset.


title: Porin Palloilijat

text:
Porin Palloilijoiden uusi edustusjoukkue aloitti toimintansa FC PoPan lopetettua. Edustusjoukkue ottaa takaisin vanhan nimen ja logon. Harjoituskausi alkoi 3.1.2012 Urheilukeskuksen keinonurmella. Joukkueen joukkueejohtajina toimii Tuukka Hakala ja Toni Järvi.
Uudistunut joukkue sijoittui Satakunnan Vitosen kauden 2012 alkusarjassa sijalle 9. ja jäi kaksi pistettä paikasta Yläsarjaan. Alasarjassa PoPa aloitti suvereenein ottein, mutta kolmen viimeisen pelin mennessä huonosti, sijoitus alasarjassa oli 3. Kotikenttänä toimi Urheilukeskuksen keinonurmi.


title: Porin Palloilijat

text: Kaudella 2013 Satakunnan piiri päätti muuttaa sarjasysteemejään. Vitonen jaettiin kevääksi kahteen lohkoon, joista viisi parasta pääsi syksyksi Vitoseen ja loput putosivat Kutoseen. PoPa joitui B-lohkoon joka oli samalla myös kuoleman lohko, yksi kova joukkue tulisi putoamaan. Joukkueessa oli ollut talven aikana muutoksia ja pelit takkuasivat pahasti. Sijoitus B-lohkossa oli vasta 7. ja Kutonen kutsui syksyksi. Kutosessa pelit eivät parantuneet, vaikka kentällä pelejä hallittiin, niin pelejä ei pystytty voittamaan. Seitsemästä pelistä kaksi voittoa ja kaksi tasapeliä riitti vain sijaan 6. Näin ollen PoPa pelaa Kutosessa myös kaudella 2014.


title: Porin Palloilijat

text: PoPalla oli alkuaikoina myös jääpallojoukkue. Vuonna 1926 PoPa aloitti viralliset pelit Juhannuslehdon kentällä ja voitti Satakunnan piirin mestaruuden 1933. Vuonna 1941 PoPa oli mestaruussarjan karsinnoissa OLS:n kanssa. Kaksoisottelu päättyi 3-2 ja 1-3 ja OLS pääsi jatkoon. PoPan viimeinen virallinen jääpallo-ottelu oli Kärpät-PoPa (5-4) piirisarjassa vuonna 1958. Sen jälkeen jääpallotoiminta hiipui Porissa muutaman vuoden ajaksi.


title: Porin Palloilijat

text: PoPa pelasi Futsal-liigassa seitsemän kautta vuosina 2005–2012. Joukkue saavutti miesten SM-hopeaa 2008 ja SM-pronssia 2009. Kauden 2011-2012 jälkeen PoPan sarjapaikka siirtyi FC Jazzille. PoPa palasi futsalin pariin taas kaudella 2013-2014, aloittaen pelit Satakunna piirin alimmalta tasolta. Paluu lajin pariin oli vahva, sillä PoPa kärsi Satakunnan Futsal Nelosessa vain yhden tappion sekä iskien 59 maalia kahdeksassa pelissä.


title: Porin Palloilijat

text: PoPan ohjelmaan on kuulunut myös koripallo. Seuran naiset saavuttivat SM-pronssia vuosina 1957 ja 1959.


title: Jussi Syren and The Groundbreakers

text: Jussi Syren and The Groundbreakers on suomalainen bluegrass-yhtye. Yhtyeen keulakuvana toimii Jussi Syren. Muun muassa Itse valtiaat -animaatiosarjan tunnusmusiikki on yhtyeen soittama. Yhtye on jukaissut kymmenen albumia ja esiintynyt yhdeksässä Yhdysvaltain osavaltiossa ja kuudessa Euroopan maassa.


title: Dasypogonaceae

text: Dasypogonaceae on yksisirkkaisiin kuuluva kasviheimo, joka sisältyy Commelinidae-ryhmään, mutta on kuitenkin systemaattiselta asemaltaan epävarma. Mahdollisesti se on sukua Poales-lahkolle.


title: Dasypogonaceae

text: Heimon kasvit ovat juurakollisia ruohoja tai puumaisia kasveja, joilla esiintyy joskus huomattavaa primaarista paksuuskasvua palmukasvien tapaan. Yksisirkkaisille ominaisesti putkiloita esiintyy vain juurissa. Lehdet ovat kierteisasentoisia, joskus hienosahaisia ja niiden tupet ovat hyvin kehittyneet. Lehtikannat jäävät varteen pysyvästi. Kukkien kehälehdet ovat kuivia. Sikiäimessä on mesiäisiä eli nektarioita ja yksi kohoava siemenaihe kutakin emilehteä kohden. Siemenet ovat pyöreitä ja niissä on lyhyt ja leveä alkio.


title: Dasypogonaceae

text: Heimoon kuuluu 16 lajia, jotka kasvavat Länsi-Australiassa ja Victorian osavaltiossa.


title: Dasypogonaceae

text: Heimossa on kaikkiaan neljä sukua, jotka sukulaisuutensa perusteella jakautuvat kahteen ryhmään. Toisen muodostavat suvut "Kingia" ja "Baxteria", toisen "Dasypogon" ja "Calectasia". Kullekin suvulle on jossain vaiheessa annettu myös itsenäisen heimon asema, mistä johtuu heimon kolme synonyymia: Baxteriaceae, Calectasiaceae ja Kingiaceae.


title: Parmenides (dialogi)

text: Parmenides (; ) on Platonin kirjoittama dialogi, joka käsittelee ontologiaa ja ideaoppia. Sen toinen nimi Thrasylloksen jaottelussa on "Ideoista" (, "Peri ideōn"). Dialogissa nuori Sokrates sekä kaksi vanhempaa elealaista filosofia, Parmenides ja Zenon, keskustelevat monismista ja pluralismista. Samalla dialogi sisältää Platonin laajimman itsekriittisen käsittelyn hänen omasta ideaopistaan. Dialogi on mahdollisesti yksi Platonin haastavimmista ja arvoituksellisimmista.


title: Parmenides (dialogi)

text: Platonin teosten joukossa "Parmenides" kuuluu tämän keskivaiheen dialogeihin, siirtymävaiheeseen kohti myöhäisvaiheen dialogeja. Näin se on kirjoitettu siihen aikaan, jolloin Platon oli perustanut oman Akatemiansa. Dialogi voidaan kuitenkin lukea myös Platonin myöhäiskauden ensimmäiseksi. Tarkemmin dialogi on ajoitettu noin vuoteen 360 eaa.


title: Parmenides (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu III tetralogiaan yhdessä dialogien "Filebos", "Pidot" ja "Faidros" kanssa. Aiheensa puolesta Thrasyllos luki dialogin Platonin loogisten teosten joukkoon.


title: Parmenides (dialogi)

text: Dialogi kertoo nuoren Sokrateen tapaamisesta kahden suuren elealaiseen koulukuntaan kuuluneen filosofin, Parmenideen ja Zenon Elealaisen, kanssa. Tapaamisen aiheena oli erään Zenonin kirjoittaman tutkielman käsittely. Tutkielmassa Zenon puolusti Parmenideen ontologista monismia eli ykseyttä niitä vastaan, jotka ajoivat ontologista pluralismia eli moneutta ja väittivät, että Parmenideen ajatus ykseydestä aiheuttaa absurdeja tilanteita ja ristiriitoja. Sokrateen, Parmenideen ja Zenonin lisäksi dialogissa esiintyvät Kefalos, Adeimantos, Glaukon, Antifon, Pythodoros sekä Aristoteles (myöhempi kolmenkymmenen tyrannin jäsen, eri henkilö kuin maineikas filosofi).


title: Parmenides (dialogi)

text: Zenon käyttää itselleen tyypillistä hyökkäysmenetelmää, nimeltään reductio ad absurdum, ja osoittaa, että jos on pluralistien teorian mukaan olemassa monta, silloin ne ovat sekä samanlaisia että erilaisia; mutta tämä on mahdoton tilanne, sillä erilaiset asiat eivät voi olla samanlaisia, eivätkä samanlaiset asiat erilaisia. Sokrateen mukaan tämä ongelma häviää, jos tehdään ero toisaalta aistittaviin asioihin, ja toisaalta muotoihin tai "ideoihin", joihin aistittavat asiat ovat osallisia. Näin yksi ja sama asia voi olla sekä samanlainen että erilainen, tai yksi ja monta, osallistumalla sekä samanlaisuuden että erilaisuuden ideoihin, ja ykseyden ja moneuden ideoihin. Esimerkiksi Sokrates on itse yksi mies, ja niin hän osallistuu ykseyden ideaan, mutta hänessä on myös monta osaa, ja niin hän osallistuu moneuden ideaan. Ei ole ongelmallista osoittaa, että aistittavilla asioilla on vastakkaisia ominaisuuksia. Hämmästystä aiheuttaisi, ja ansaitsisi Sokrateen ihailun, jos joku osoittaisi, että ideoilla itsellään voisi olla vastakkaisia ominaisuuksia.


title: Parmenides (dialogi)

text: Tässä vaiheessa Parmenides ottaa roolin Sokrateen kuulustelijana ja hallitsee loppuosaa dialogista. Osoitettuaan, että Sokrates itse on tehnyt eron ideoiden ja aistittavien välille, Parmenides kysyy, minkä tyyppisiä ideoita hän on itse valmistautunut tunnistamaan. Sokrates sanoo, että hänellä ei ole epäilystäkään matemaattisten, eettisten ja esteettisten (niin kuin ykseys, moneus, hyvyys, kauneus) ideoiden olemassaolosta, mutta että hän on epävarma sellaisista ideoista kuin ihminen, tuli ja vesi, ja sanoo olevansa lähes varma, että luvuttomilla asioilla, kuten hiuksilla tai mudalla, ei ole omaa ideaa. Parmenides puolestaan on sitä mieltä, että koska hän on vanhempi ja sitoutuneempi filosofiaan, hän ei taivu samalla tavalla yleisen mielipiteen mukaan, ja on halukas hyväksymään ideat jopa kaikkein alempitasoisille asioille.


title: Parmenides (dialogi)

text: Ensimmäisen osan lopun muodostaa kuulustelu, jossa Parmenides kyselee Sokrateelta ideaopin tietyistä puolista ja tuo samalla esille neljä argumenttia teoriaa vastaan:


title: Parmenides (dialogi)

text: Argumentti 1. Jos jotkut asiat ovat osallisia Kauneuden, Samanlaisuuden tai Suuruuden ideasta, niistä tulee tällöin kauniita, samanlaisia tai suuria. Tällöin jokaisen yksittäisen asian tulee ottaa vastaan joko idea kokonaisuudessaan tai osa tästä ideasta. Kummassakin tapauksessa ideasta kuitenkin tulee monta — ensimmäisessä tapauksessa monistumalla, toisessa jakautumalla — eikä se enää olisi yksi.


title: Parmenides (dialogi)

text:
Argumentti 2. Sokrateen perustelu sille, että jokaisessa tapauksessa on olemassa yksi idea, on se, että kun hän katsoo esimerkiksi joukkoa suuria asioita, niissä vaikuttaa olevan yksi ominaisuus, jonka ne kaikki jakavat, eli Suuruuden idea. Jos kuitenkin ajatellaan joukkoa suuria asioita x, y ja z. Tällöin niillä ja Suuruuden idealla täytyy olla jotain yhteistä, eli yhteinen idea. Kutsuttakoon tätä Suuruudeksi #2. Samoin x:llä, y:llä, z:lla, Suuruudella ja Suuruudella #2 tulee olla yhteinen idea, Suuruus #3, ja niin edelleen loputtomiin. Siksi jokaista tapausta ei edusta yksi idea vaan loputon sarja ideoita. Tämä on kuuluisa "kolmannen ihmisen argumentti", jota Aristoteles tutki enemmän.
Argumentti 3. Ehdotukseen, jonka mukaan jokainen idea on sielussa oleva ajatus, Parmenides vastaa, että ajatuksen tulee olla ajatus jostain joka on idea. Tällöin osallistumissuhde ideaan on edelleen selittämättä. Edelleen, jos asiat jakavat ideoissa asioita, jotka eivät ole muuta kuin ajatuksia, tällöin joko asiat koostuvat ajatuksista ja ajattelusta, tai ne ovat ajatuksia, mutta eivät ajattelua.


title: Parmenides (dialogi)

text: Argumentti 4. Ideaopin vakavin ongelma seuraa ideoiden erillisen olemassaolon opista. Ideat eivät ole olemassa meidän todellisuudessamme, vaan niillä on olemassaolo suhteessa toisiinsa niiden omassa todellisuudessa, "ideamaailmassa". Samoin meidän todellisuutemme asiat ovat suhteessa toisiinsa, eivät suhteessa ideoihin. Aivan kuten Isännyyden idea on olemassa suhteessa Orjuuden ideaan, meidän todellisuutemme isännyys on suhteessa meidän todellisuutemme orjuuteen. Kukaan maallisen isäntä ei ole Orjuuden isäntä, eikä mikään maallinen isäntä-orja-suhde ole suhteessa ideaaliin Isäntä-Orja-suhteeseen. Sama pätee tietoon. Kaikki tietomme on suhteessa meidän todellisuuteemme, ei ideamaailmaan, kun taas ideaali Tieto on tietoa ideoista, ei meidän todellisuutemme asioista. Tämän vuoksi emme voi tuntea ideoita. Tästä seuraa myös, että jumalallisessa maailmassa elävät jumalat eivät voi tietää mitään meistä, eikä heidän ideaali isännyytensä voi hallita meitä.


title: Parmenides (dialogi)

text: Vaikka Sokrates ei kykenekään puolustamaan ideateoriaa Parmenideen argumentteja vastaan, Parmenides vaikuttaa kuulustelua seuraavassa siirtymäosassa puolustavan teoriaa itse. Hän väittää, että ilman ideoita dialektiikka ei ole mahdollista, ja että Sokrates ei kyennyt puolustamaan teoriaa koska hän on saanut liian vähän harjoitusta. Seuraavaksi Parmenides kuvaa, minkälaista harjoitusta hän suosittaa. Dialogin loppuosan muodostaa tällaisen harjoituksen läpikäynti. Siinä nuori Aristoteles-niminen hahmo ottaa roolin Parmenideen kuulustelijana Sokrateen sijasta.


title: Parmenides (dialogi)

text: Tätä dialogin loppuosaa pidetään yleisesti yhtenä Platonin teosten haastavimmista ja vaikeaselkoisimmista. Se koostuu armottomasta sarjasta vaikeita ja teräviä argumentteja, jossa ilmaisusta on riisuttu pois kaikki turha ja jätetty vain esitettyjen argumenttien oleellisin ydin. Aiemmista dialogeista tuttu draama ja väri ovat kokonaan poissa. Osa käsittelee Platonin myöhäisvaiheen dialogeille tyypillisiä aiheita, kuten Oleminen, Samuus, Ero ja Ykseys, mutta kaikki syvällisemmät tulkinnat ovat saaneet aikaan kiistoja tutkijoiden parissa.


title: Parmenides (dialogi)

text: Tutkijat ovatkin turhaan yrittäneet muodostaa kokonaiskuvan dialogin loppuosasta antiikin ajasta saakka. Myöskään nykytutkimuksessa osasta ei ole saatu muodostettua tyydyttävää, yleisesti hyväksyttyä tulkintaa. "Parmenideen" loppuosa tuleekin todennäköisesti pysymään arvoituksena vielä pitkään. Toisaalta Platonin kypsän vaiheen ajattelua on vaikea ymmärtää kokonaisuudessaan ilman "Parmenideen" ymmärtämistä.


title: Rapateaceae

text: Rapateaceae on yksisirkkaisten kasvien Poales-lahkoon kuuluva tropiikin heimo.


title: Rapateaceae

text: Heimon kasvit ovat juurakollisia ja lehtiruusukkeellisia ruohoja, joiden lehdet ovat kahdessa rivissä. Toisinaan rivit ovat kierteisiä. Joskus lehdet jakautuvat ruodiksi ja lavaksi. Niissä on selvä tuppi. Kukinnot ovat vanallisia ja koostuvat vihkomaisista ja mykerömäisistä osakukinnoista, joita toisinaan tukevat suojuslehtimäiset ylälehdet. Kukat ovat isoja ja melko näyttäviä. Niissä on useita esilehtiä ja kehä on erilaistunut verhiöksi ja teriöksi. Terälehdet ovat tyvestään yhteen kasvaneita kuten kuusi hedettäkin. Lisäksi heteet voivat kiinnittyä terälehtiin. Ponnet avautuvat rei’illä. Sikiäimessä on vähintään kolme siemenaihetta ja ainoan vartalon päässä on nuppimainen luotti. Hedelmä on liiteluomainen kota. Siemenessä on vähäpätöinen ja erilaistumaton alkio.


title: Rapateaceae

text: Heimo kasvaa trooppisessa Etelä-Amerikassa ja yksi sen laji Länsi-Afrikassa. Lajeja on yhteensä 94 ja ne jakautuvat 16 suvuksi ja kolmeksi alaheimoksi.


title: Allianz Arena

text: Allianz Arena on Saksan Münchenissä sijaitseva jalkapallostadion. Se toimii jalkapallojoukkueiden Bayern Münchenin ja TSV 1860 Münchenin kotistadionina ja oli yksi vuoden 2006 jalkapallon maailmanmestaruuskilpailuiden näyttämöistä. Kansainvälisten otteluiden aikaan stadionin nimi on "FIFA WM-Stadion München" tai "München Arena", koska liittojen säännöt kieltävät virallisiin yhteistyökumppaneihin kuulumattomien sponsorien nimet. Stadion avattiin 30. toukokuuta 2005, ja sen kapasiteetti on 75 024. Allianz Arena on Saksan toiseksi suurin stadion Signal Iduna Parkin jälkeen.


title: Allianz Arena

text: Allianz Arenasta on tehty Lego-versio Legolandiin.


title: Allianz Arena

text:
21. lokakuuta 2002 pidettiin äänestys, onko uusi stadion hyvä rakentaa tähän paikkaan, ja voisiko Münchenin kaupunki huolehtia alueen infrastruktuurista. Noin kaksi kolmasosaa äänestäjistä kannatti ehdotusta. Toinen vaihtoehto olisi ollut jälleenrakentaa olympiastadion, mutta olympiastadionin arkkitehti Günther Behnisch hylkäsi tämän vaihtoehdon. Sveitsiläinen arkkitehtitoimisto Herzog & de Meuron kehitti EFTE-folio-paneelit, jotka voidaan valaista sisältä. Rakennustyöt alkoivat syksyllä 2002 ja ne saatiin päätökseen huhtikuussa 2005.
Fröttmaningin ja Marienplatzin metroasemien linjan U6 laiturit laajennettiin ja parannettiin stadionin rakentamisen yhteydessä. Fröttmaningin asema sai kaksi uutta laituria ja Marienplatzia laajennettiin. Lisäliikenteen vuoksi A9 laajeni kolme kaistaa, ja nyt yhteen suuntaan menee neljä kaistaa.


title: Allianz Arena

text: 30. toukokuuta 2005 TSV München pelasi harjoitusottelun FC Nürnbergiä vastaan. Seuraavana päivänä pelasi Saksan mestari FC Bayern maajoukkuetta vastaan. Molemmat pelit olivat loppuunmyytyjä. TSV:n Patrick Milchraum teki stadionin ensimmäisen maalin. Ensimmäisen maalin FC Bayernia vastaan teki Werder Bremenin Miroslav Klose 5. marraskuuta 2005 pelin ensimmäisellä minuutilla. 7. huhtikuuta 2012 oli 180. peräkkäinen loppuunmyyty liigapeli.


title: Allianz Arena

text: Vuoden 2015 aikana Allianz Arenaan on tehty suuria muutoksia. Tammikuussa stadionille lisättiin noin 4000 istumapaikkaa nostaen kapasiteetin 71 000:sta 75 000:een. Laajennuksen ainoana hidasteena olivat kaupungin julkisen liikenteen edustajat, joiden mielestä Münchenin U-Bahn-metrojärjestelmä ylikuormittuisi niin suurien ihmismassojen kuljetuksesta.


title: Allianz Arena

text: Myöhemmin kesällä myös stadionin valaistus uusittiin. Julkisivuun asennettiin Philipsin valmistamia LED-valoja 300 000 kappaletta ja johtoja yli viisi kilometriä. Yhteispainoa kertyi 45 000 kiloa. Uudet valot kuluttavat 60 % vähemmän energiaa ja mahdollistavat 16 miljoona eri värisävyä, sekä niiden dynaamisen vaihtelun.


title: Allianz Arena

text: Allianz Arenan rakennustyöt aloitettiin 21. lokakuuta 2002. Stadion valmistui kaksi ja puoli vuotta myöhemmin 30. toukokuuta 2005. Areenan rakentamiseen käytettiin 205 000 m³ betonia ja 36 000 tonnia terästä. Julkisivu on rakennettu 2874:stä EFTE-folio-ilmapaneelista. Kaukaa katsottuna paneelit näyttävät valkoisilta, mutta jos katsoo läheltä, huomaa että levyt ovat täynnä pieniä pisteitä, jotka päästävät valoa lävitse. Tarkoituksena on saada stadion hohkaamaan kotijoukkueen väreissä. FC Bayernin pelatessa stadion hohkaa punaisena, TSV:n sinisenä ja muiden pelatessa valkoisena. Uusien valojen myötä myös väriyhdistelmät ovat mahdollisia.


title: Allianz Arena

text: Metroasemalta tulevat kävijät kävelevät läpi stadionin eteläpuolella olevan puiston, jonka tarkoitus on hajaannuttaa ja järjestää suurta väkijoukkoa. Esplanadi nousee asteittain metroaseman tasolta parkkihallin ohi aina sisäänkäynnin tasolle asti. Moottoritien toisella puolella Fröttmaning Hill ja sen tuulimyllyt tarjoavat upeat näkymät stadionille. Myös romanttinen Heilig-Kreuz-Kirche sijaitsee stadionin välittömässä läheisyydessä.


title: Allianz Arena

text: Areenan tilasi vuonna 2001 perustettu Allianz Arena München Stadion GmbH, jonka omistivat molemmat seurat puoliksi. Huhtikuussa 2006 FC Bayern München osti TSV 1860 Münchenin 50 %:n osuuden 11 miljoonalla eurolla TSV:n talousvaikeuksien vuoksi. Sopimuksen mukaan TSV:llä oli oikeus hankkia myymänsä osuus areenasta takaisin myyntihinnalla milloin tahansa ennen kesäkuuta 2010. Marraskuussa 2007 TSV kuitenkin luopui oikeudestaan, ja näin ollen FC Bayern München omistaa 100 % Allianz Arenasta.


title: Allianz Arena

text: Allianz Arenan katsojat voivat pysäköida autonsa Euroopan suurimpaan pysäköintihalliin, jonka neljäkerroksisella parkkipaikalla on 9 800 parkkipaikkaa. Lisäksi katutasossa on 1 200 parkkipaikkaa. Lisäksi on 350 paikkaa busseille (240 pohjois- ja 110 eteläpäässä), sekä 130 Inva-paikkaa.


title: Allianz Arena

text: Stadionin vieressä on Münchenin U-Bahnin linjan U6 Fröttmaningin metroasema.


title: Allianz Arena

text: Alliaz-Arena oli yksi niistä stadioneista, joilla pelattiin vuoden 2006 jalkapallon maailmanmestaruuskilpailujen otteluita.


title: Allianz Arena

text: Stadionilla pelatut ottelut olivat:


title: Palpakkokasvit

text: Palpakkokasvit ("Sparganiaceae") on "Poales"-lahkoon kuuluva yksisirkkaisheimo, joka käsittää juurakollisia ja vedessä kasvavia ruohoja. Uusimmassa luokittelussa palpakkokasvit on sisällytetty osmankäämikasveihin ("Typhaceae").


title: Palpakkokasvit

text: Palpakkokasvien lehdet ovat nauhamaisia eikä lehtituppi ole selvästi erottuva. Kukinnot koostuvat pallomaisista sykeröistä. Emisykeröt sijaitsevat kukinnon tyvellä, hedesykeröt kärjessä. Kukissa on 1–6 kehälehteä. Hedekukissa on ulos- tai sivullepäin avautuvat heteenponnet. Emikukissa on nystyinen luotti. Hedelmä on hohkainen luumarja, jossa kehälehdet säilyvät pysyvinä. Taimen sirkkalehti ei yhteytä ja on tupellinen.


title: Palpakkokasvit

text: Palpakkokasveihin kuuluu vain yksi suku palpakot "Sparganium". Sen 14 lajia kasvavat lauhkeassa, viileässä ja kylmässä vyöhykkeessä. Eteläisellä pallonpuoliskolla niitä on vähän, lähinnä Uudessa-Seelannissa ja Australian kaakkoisosassa.


title: Kriton (dialogi)

text: Kriton (; ) on Platonin kirjoittama dialogi. Sen toinen nimi Thrasylloksen jaottelussa on "Siitä, mitä on tehtävä" (, "Peri prakteou"). Dialogi on keskustelu Sokrateen ja hänen oppilaansa, rikkaan ateenalaisen Kritonin, välillä. Se käsittelee poliittisten velvollisuuksien alkuperää ja luonnetta. Dialogi sijoittuu "Sokrateen puolustuspuheen", jossa tämä on tuomittu kuolemaan, ja kuolemantuomion täytäntöönpanon väliseen aikaan. Kriton yrittää taivutella Sokrateen pakenemaan vankeudestaan ja lähtemään maanpakoon. Dialogi painottaa sitä periaatetta, että on parempi kärsiä vääryttä kuin tehdä vääryyttä.


title: Kriton (dialogi)

text: Platonin teosten joukossa "Kriton" kuuluu tämän varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman jälkeen. Aiemmin Platon oli kuvannut Sokrateen oikeudenkäynnissään pitämän puheen teoksessaan "Sokrateen puolustuspuhe" ("Apologia"). Oikeudenkäynnin jälkeen Sokrates joutui Ateenan kaupunginvankilaan (Desmoterion) odottamaan kuolemaantuomionsa täytäntöönpanoa. "Kritonissa" Platon kuvaa tähän dramaattiseen tilanteeseen sijoitettuja keskusteluja. Sokrateen kuolemaantuomion täytäntöönpano oli lykkääntynyt, ja tämän ystävät järjestivät kaiken valmiiksi, jotta Sokrates voisi paeta johonkin toiseen kaupunkiin. Selvästi myös Sokrateen vihamiehet toivoivat tällaista ratkaisua.


title: Kriton (dialogi)

text: Sokrates kuitenkin valitsi kuoleman vapaaehtoisesti. "Kritonissa" Platon pyrkii kuvaamaan, miksi Sokrates teki tällaisen ratkaisun. Holger Thesleff näkee teoksen toisaalta Sokrateen eettisen ryhdin kuvauksena, toisaalta Sokrateen ystävien puolustuksena niitä vastaan, jotka väittivät, että Sokrateen pelastamiseksi olisi voitu tehdä enemmän.


title: Kriton (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu I tetralogiaan yhdessä dialogien "Euthyfron" ja "Faidon" sekä "Sokrateen puolustuspuheen" kanssa. Aiheensa puolesta Thrasyllos luki dialogin Platonin eettisten teosten joukkoon. Aristofanes Byzantionlaisen jaottelussa dialogi kuuluu puolestaan V trilogiaan yhdessä dialogin "Faidon" sekä Platonin kirjeiden kanssa.


title: Kriton (dialogi)

text: Kritonin draamallinen kertomus sijoittuu hetkeen juuri ennen aamunkoittoa, tapahtumapaikkana pimeä selli, jossa Sokrates odottaa kuolemantuomionsa täytäntöönpanoa. Kriton on tullut puhumaan Sokrateen kanssa, mutta koska Sokrates nukkuu, hän odottaa kärsivällisesti vuoteen vierellä tämän heräämistä. Herättyään Sokrates kysyy: ”Miten sinä tähän aikaan täällä olet, Kriton? Aikaistahan nyt kai vielä on?”. Kriton kertoo kärsivänsä ”unettomuutta ja murhetta” ja ihmettelee kuolemaantuomitun Sokrateen rauhallisuutta. Hänestä tuntuu oudolta, että hän itse kärsii odottaessaan Deloksesta saapuvaa laivaa, jonka paluun päivämäärä määräisi Sokrateen kuolinpäivän, palaavaksi, kun taas Sokrates nukkuu rauhallisesti. Tämä luo heidän välilleen erityisen suhteen.


title: Kriton (dialogi)

text:
Pian Kriton paljastaa todellisen syyn tuloonsa — hän oli tullut auttaakseen Sokratesta pakenemaan. Tätä seuraava keskustelu, joka käsittelee oikeudenmukaisuutta ja moraalisia velvollisuuksia, tutkiskelee heidän välistä suhdettaan. Varakas ja koulutettu Kriton katsoo olevansa Ateenan lakien yläpuolella, lakien, jotka on säätänyt kansan enemmistö eli köyhät ja kouluttamattomat. Hän pitää häpeällisenä sitä, että Sokrates joutuisi kuolemaan rahvaan mielettömien ja epäoikeudenmukaisten päätösten vuoksi. Kriton on innokas taivuttelemaan Sokratesta pakenemaan. Kun keskustelu etenee, Kriton huomaa kuitenkin esittävänsä ristiriitaisia väittämiä ja olevansa itse Sokrateen taivuteltavana. Sokrates esiintyy moraalisena auktoriteettina, oikeudenmukaisuuden ja lain asiantuntijana. Näin hän saa Kritonin noudattamaan Ateenan lakeja, vaikka ne ovatkin enemmistön säätämiä. Myöhemmin Sokrates osoittaa poliitikon taitonsa esittämällä, mitä ”lait koko yhteiskuntajärjestyksen nimissä” sanoisivat tilanteesta. Käy ilmi, että ateenalaiset erehtyivät suuresti ajatellessaan, että Sokrates olisi turmellut nuorison. Sen sijaan hän tekee kaikkensa kiinnittääkseen Kritonin lakiin.
Myöhemmin Sokrates esittää useita mahdollisia argumentteja, jotka Ateenan lakien henkilöitymät voisivat esittää hänen pakoaan vastaan, osoittaakseen Kritonille, ettei hänen tule paeta:Nämä perustuvat myös Sokrateen aiemmin Kritonille antamaan vastaukseen, jonka Kritonkin hyväksyi: ei ole koskaan oikein tehdä väärin toisia kohtaan, vaikka he olisivatkin tehneet väärin sinua kohtaan. Näin olisi väärin tehdä vääryyttä kaupunkia vastaan, vaikka se olikin tehnyt väärin Sokratesta vastaan. Jos hän olisi paennut, hän olisi näyttänyt, että kuka tahansa jolla on tarpeeksi rahaa voi kiertää mitä tahansa lakia. Samalla hän olisi tehnyt väärin hänet kasvattanutta kaupunkia kohtaan, aivan kuin olisi tehnyt väärin isäänsä kohtaan.


title: Kriton (dialogi)

text: Sokrateen "Sokrateen puolustuspuheessa" kuvattu röyhkeä esiintyminen oikeuden edessä muodostaa terävän kontrastin sen kanssa, miten hän suhtautuu Ateenan lakeihin "Kritonissa". Tämä voidaan mahdollisesti selittää näiden kahden tilanteen erilaisella luonteella: puolustuspuhe oli muodollinen puolustus koko Ateenan edessä, kun taas Kritonin kanssa käyty keskustelu tapahtui yksityisyydessä ja hiljaisuudessa kahden ystävän välillä. "Puolustuspuheessa" Sokrates puolusti elämäntapaansa niitä syytöksiä vastaan, että hän oli paitsi jumalaton myös nuorison turmelija. Sokrates uskoi filosofialle omistetun elämäntapansa olevan hyödyllisin, paitsi hänelle itselleen, myös koko Ateenalle. Hän ei perääntynyt siitä, minkä katsoi olevan kunniakasta ja hyvää, nähden sellaisen raukkamaisuuden alhaisena ja häpeällisenä. Sen sijaan hän yrittää suostutella oikeuden näkemään hänet hyvänä, sen sijaan että se rankaisisi häntä rikollisena. Tällainen ylevä päämäärä vaikuttaa mahdottomalta saavuttaa, ja Sokrates myöntää itsekin tehtävän vaikeaksi. Sokrates kuitenkin puolustautuu, eikä osoita Ateenaa kohtaan mitään katkeruutta, vaan pelkkää rakkautta. Hänen tuomionsa ei tule yllätyksenä, ja hän hyväksyy kuoleman rauhallisesti.


title: Kriton (dialogi)

text: Muutamaa viikkoa myöhemmin, muutamia päiviä ennen kuolemantuomion täytäntöönpanoa, Kriton saapuu taivuttelemaan Sokratesta pakenemaan. Ystävykset ovat kahdestaan, ja Sokrateen asenne muuttuu suurellisesta hiljaiseksi ja rauhalliseksi viisaaksi vanhaksi mieheksi, joka on vain iloinen nähdessään ystävänsä. Hänen kannanottonsa puolustavat oikeuden päätöstä, eivät tuomitse sitä. Koska hän epäonnistui oikeuden taivuttelussa, vaikuttaisi hyödyttömältä taivutella yksi mies vastustamaan Ateenan lakeja. Mitä hyvää hän saavuttaisi omaksumalla Kritonin kaunan lakia kohtaan? Sen sijaan Sokrates haluaa vahvistaa Kritonin siteitä lakiin. Kun kukaan ei ole kuulemassa, Sokrates tukee lakeja ja esittää niiden omat argumentit, jotta Kriton voisi hyväksyä tuomion. Siinä missä "Puolustuspuhe" esittää Sokrateen olevan kaupunkia vastaan, "Kriton" esittää hänet työskentelemässä kaupungin puolesta ja puolustamassa sen lakeja.


title: Osmankäämikasvit

text: Osmankäämikasvit (Typhaceae) on Poales-lahkoon kuuluva yksisirkkaisten kasvien heimo, jonka kasvit ovat kosteikkojen juurakollisia ruohoja. Uusimmissa kasvien luokitteluissa osmankäämikasvien heimoon sisällytetään myös palpakot ("Sparganium"), jotka muodostivat aikaisemmin oman palpakkokasvien (Sparganiaceae) heimonsa.


title: Osmankäämikasvit

text: Osmankäämikasvien lehdet ovat tasasoukkia ja pystyjä. Lehtitupet ovat selväpiirteiset toisin kuin sukulaisillaan palpakkokasveilla. Kukinto on luonteenomainen: lieriömäinen, tiheä ja tähkämäinen ja siinä on runsaasti vähäpätöisiä kukkia. Emikukkia käsittävä osa on siitä erillisen hedekukkia käsittävän osan alapuolella. Kukat ovat kehättömiä. Hedekukissa on yhteen kasvaneet heteet. Emikukkien kukkaperä on pitkäkarvainen. Hedelmä on pähkylä.


title: Osmankäämikasvit

text: Heimon muodostaa ainoastaan osmankäämien ("Typha") suku, jossa on 8–13 lajia luokitustavasta riippuen. Lajit kasvavat monissa ilmastovyöhykkeissä tropiikista viileään eri puolilla maapalloa, mutta puuttuvat Madagaskarilta, Malesiasta ja Amerikoiden lämpimistä osista.


title: Fotosfääri

text: Fotosfääri on Auringon näkyvä pinta. Koska tähdet ovat laajoja kaasupalloja, niillä ei ole kiinteää pintaa. Tietyssä syvyydessä kaasu kuitenkin lakkaa olemasta läpinäkyvä. Aurinko muuttuu vähitellen läpinäkymättömäksi noin 400 kilometrin paksuisessa fotosfäärissä, jonka lämpötila on noin 5 800 kelviniä. Fotosfäärissä on valtavia rakeita, granuloita, joiden kohdalla kuumaa kaasua nousee ylös kuljettaen lämpöä ulospäin. Näkyvimpiä piirteitä ovat auringonpilkut. Fotosfäärin yläpuolella ovat kromosfääri ja korona.


title: Mosambikin tulva (2000)

text: Mosambikin tulva vuonna 2000 oli Mosambikin pahin tulva 50 vuoteen. Se jätti satoja tuhansia kodittomiksi. Infrastruktuurin korjaaminen kesti vuosia.


title: Mosambikin tulva (2000)

text: Tulvat aiheutuivat pääasiassa kahdesta voimakkaasta trooppisesta syklonista. Ensimmäinen niistä tuli maihin 9. helmikuuta ja aiheutti voimakkaita sateita eteläisessä Afrikassa. Etelä-Afrikassa 26 henkeä kuoli. Sateiden vaikutus oli kuitenkin tuhoisampi Mosambikin puolella. Pahimmin kärsivät Incomati- ja Limpopo-jokien varsilla olevat alueet, mm. pääkaupunki Maputo ja sen pohjoispuolinen laaja Gazan alue. Toinen sykloni, trooppinen sykloni Eline, iski maihin 22. helmikuuta Mosambikin rannikolla alueilla, jotka olivat jo kärsineet edellisistä tulvista.


title: Mosambikin tulva (2000)

text: Maaliskuun alussa avustustyöntekijät arvioivat että 100 000 ihmistä on evakuoitava ja että jopa 7 000 on pelastautunut puihin ja katoille. Tulvavesi nousi 4-8 metriä viidessä päivässä, kun kukkuloille satanut vesi ehti valua jokilaaksoihin.


title: Mosambikin tulva (2000)

text: Suomalainen Simo Weckstén toimi YK:n operaatiopäällikkönä katastrofin jälkiseurauksissa.


title: Reunatummeneminen

text: Reunatummeneminen (engl. "limb darkening") on tähden, esimerkiksi Auringon kiekon reunan tummenemista. Reunatummenemisen syynä on se, että tähden valo tulee kauempaa keskuksesta, jossa lämpötila on matalampi. Tämä johtuu siitä, että lähellä reunaa säteily lähtee hyvin vinossa kulmassa.


title: Nivelsormus

text: Nivelsormus on koru jota pidetään sormessa. Se näyttää hiukan keskiaikaisen haarniskan käsineen sormiosalta, mutta on yleensä pienempi ja hauraampi. Nivelsormukset yhdistetään usein goottien pukeutumistyyliin.


title: Cornelius Vanderbilt

text: Cornelius Vanderbilt (27. toukokuuta 1794 Staten Island, Yhdysvallat – 4. tammikuuta 1877) oli yhdysvaltalainen liikemies, joka tunnettiin "rautateiden kuninkaana". Hän loi mittavan omaisuutensa huolinta- ja kuljetusliiketoiminnallaan. Hän aloitti jo nuorena New Yorkin lauttaliikenteessä, laajensi Hudson-joelle ja rannikkoliikenteeseen Uudessa Englannissa. Kalifornian kultaryntäyksen aikana hän liikennöi höyrylaivalla New Yorkista Kaliforniaan Nicaraguan kautta.


title: Cornelius Vanderbilt

text: Vuodesta 1844 alkaen Vanderbilt laajensi toimintaansa rautateille ja kävi katkeraa kilpailua saadakseen riittävän markkinaosuuden. Kaiken kaikkiaan Vanderbiltin sanotaan hankkineen vähän ystäviä mutta paljon vihamiehiä.


title: Cornelius Vanderbilt

text: Vanderbilt on yksi kaikkien aikojen rikkaimmista henkilöistä. Hänen omaisuutensa on arvioitu olevan (dollarin nykykurssin huomioon ottaen) noin 100 miljardia dollaria. Hän lahjoitti miljoona dollaria Vanderbiltin yliopiston perustamiseksi Nashvilleen.


title: Cornelius Vanderbilt

text: Vanderbilt oli Hollannista Amerikkaan muuttanutta sukua. Hän oli kahdesti naimisissa ja hänellä oli 13 lasta. Pääosan omaisuutta peri William Henry Vanderbilt, joka kaksinkertaisti perimänsä omaisuuden. Vanderbiltin suku on menettänyt omaisuutensa etenkin 1900-luvun puolivälin jälkeen. Cornelius Vanderbildt IV:sta tuli kirjailija, toimittaja ja elokuvatuottaja. CNN:n toimittaja Anderson Cooper on Cornelius Vanderbilt II:n pojantyttären, näyttelijä Gloria Vanderbiltin poika.


title: John Grisham

text: John Grisham (s. 8. helmikuuta 1955, Jonesboro, Arkansas, Yhdysvallat) on rikoskirjailijaksi siirtynyt yhdysvaltalainen asianajaja, joka tunnetaan parhaiten oikeussaleihin sijoittuvista romaaneistaan.


title: John Grisham

text: Grishamin teosten keskeinen teema on oikeudenmukaisuus, joita kirjoissa esiintyvät asianajajat puolustavat esimerkiksi oikeudenkäynneissä suuryrityksiä vastaan. Grishamin läpimurtoteos oli vuonna 1991 julkaistu "The Firm" (suom. "Firma", 1992), josta tehtiin vuonna 1993 myös samanniminen elokuva. Muut Grisham-filmatisoinnit ovat "Päämies" (1994), "On aika tappaa" (1996), "Pelikaanimuistio" (1993), "Sateentekijä" (1997), "Valamiehet" (2003) ja "A Painted House" (2003). Grisham palasi vuosituhannen vaihteessa pariksi vuodeksi oikeussaliasianajajaksi, mutta siirtyi sitten takaisin kirjailijaksi.


title: John Grisham

text: Grishamin teoksia on käännetty yli 30 kielelle ja maailmanlaajuisesti niitä on myyty yli 250 miljoonaa kappaletta.


title: Sisäplaneetta

text:
Sisäplaneetta on Maan radan sisäpuolella oleva planeetta. Sisäplaneetta nähdään aina melko lähellä Aurinkoa aamulla ja illalla. Sisäplaneettoja ovat Merkurius ja Venus.
Sisäplaneettojen ylikuluksi sanotaan tilannetta, jossa planeetta kulkee Auringon yli. Tällöin planeetasta nähdään vain pimeä puoli.


title: Sisäplaneetta

text: Maan radan ulkopuolella kulkevia planeettoja kutsutaan ulkoplaneetoiksi.


title: Hopeanuoli

text: Hopeanuoli on:


title: Elisläinen koulukunta

text: Elisläinen koulukunta, myöhemmin eretrialainen koulukunta, oli Sokrateen oppilaan Faidon Elisläisen perustama sokraattinen filosofikoulukunta. Koulukunta syntyi Eliiseen, kun Faidon palasi sinne pian Sokrateen kuoltua. Hänen oppilaitaan olivat siellä Ankhipylos ja Moskhos sekä Pleistanos, joka toimi koulun johdossa Faidonin jälkeen. Myöhemmin Menedemos ja Asklepiades siirsivät koulun Eretriaan, ja siitä tuli "eretrialainen koulukunta".


title: Elisläinen koulukunta

text: Kreikkalaisten filosofikoulukuntien joukossa koulukunta ei ollut kovin merkittävä eikä pitkäikäinen. Se lakkasi pian Menedemoksen kuoleman (n. 270 eaa.) jälkeen. Koulukunnan filosofiasta ei ole juuri tietoa, mutta voidaan olettaa, että sen opetuksiin kuului pitkälti Sokrateen oppeja. Koulukunnan perustaja Faidon esiintyi hänen mukaansa Platonin nimetyssä dialogissa "Faidon", mutta dialogista hänen oppejaan ei voi päätellä. Myöhempinä aikoina koulukunnan opetukset liitettiin usein megaralaisen koulukunnan oppeihin. Menedemos oli ollut Stilponin oppilas Megarassa ennen kuin hänestä tuli Faidonin oppilas.


title: Elisläinen koulukunta

text: Megaralaisten tavoin eretrialaiset vaikuttavat uskoneen hyvän olevan yksi sekä kieltäneen hyveen moneuden ja sen, että hyvän ja totuuden välillä olisi mitään eroa. Ciceron mukaan he sijoittivat kaiken hyvän mieleen, joka kykenee määrittämään totuuden. Diogenes Laertioksen mukaan he kielsivät sen, että totuus voitaisiin johtaa negatiivisten kategoristen väittämien avulla, ja sallivat vain positiiviset ja sellaisistakin vain yksinkertaiset väittämät.


title: Faidon (dialogi)

text: Faidon (; ) on Platonin kirjoittama dialogi. Sen toinen nimi Thrasylloksen jaottelussa on "Sielusta" (, "Peri psykhēs"). Dialogissa keskustelevat filosofit Faidon ja Ekhekrates. Ekhekrates kyselee, ja Faidon kertoo hänelle Sokrateen viimeisestä päivästä. Dialogin keskeisenä teemana on sielun kuolemattomuus, jota Sokrates todistelee eri tavoin. Dialogin lopussa Faidon kertoo Sokrateen kuolemasta.


title: Faidon (dialogi)

text: Platonin teosten joukossa "Faidon" kuuluu keskivaiheen dialogeihin. Näin se on kirjoitettu siihen aikaan, jolloin Platon oli perustanut oman Akatemiansa. Tarkemmin se on ajoitettu kirjoitetuksi mahdollisesti "Pitojen" ja "Valtion" välisenä aikana. Dialogi on neljäs ja viimeinen dialogi, joka kuvaa Sokrateen viimeisiä elinpäiviä. Sitä edeltävät Sokrateen oikeudenkäyntiä edeltänyt keskustelu "Euthyfron", Sokrateen oikeudenkäyntiä kuvannut "Sokrateen puolustuspuhe" ("Apologia") ja Sokrateen vankilassaoloaikaa kuvannut "Kriton". "Faidonin" kertomus sijoittuu Sokrateen viimeiseen vankilassaolo- ja elinpäivään, alkukesään vuonna 399 eaa.


title: Faidon (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu I tetralogiaan yhdessä dialogien "Euthyfronin", "Kritonin" ja "Sokrateen puolustuspuheen" kanssa. Aiheensa puolesta Thrasyllos luki dialogin Platonin eettisten teosten joukkoon. Aristofanes Byzantionlaisen jaottelussa dialogi kuuluu puolestaan V trilogiaan yhdessä "Kritonin" ja Platonin kirjeiden kanssa.


title: Faidon (dialogi)

text: Simo Knuuttila ja Holger Thesleff luonnehtivat teosta yhdeksi Kreikan kirjallisuuden luetuimmaksi.


title: Faidon (dialogi)

text: Dialogi kuvaa Sokrateen Ateenan kaupunginvankilassa (Desmoterion) juuri ennen kuolemaansa käymää keskustelua ystäviensä kanssa. Tämä keskustelu on sijoitettu kehyskertomukseen, jossa tuolloin paikalla ollut Sokrateen oppilas Faidon kertoo kyseisestä keskustelusta pythagoralaiselle Ekhekrateelle. Tämä kehyskertomus sijoittuu Fleiukseen. Alkuperäiseen keskusteluun olivat Sokrateen ohella osallistuneet Simmias, Kebes ja Kriton. Myös lukuisia muita henkilöitä oli ollut paikalla; näihin lukeutuvat Apollodoros, Kritobulos ja tämän isä, Hermogenes, Epigenes, Aiskhines, Antisthenes, Ktesippos, Meneksenos, Faidondes, Eukleides ja Terpsion. Platon mainitsee itse olleensa tuolloin poissa, koska oli sairaana.


title: Faidon (dialogi)

text: Kun Sokrateen ystävät saapuvat vankilalle, Sokrates on juuri vapautettu kahleista ja tämä on saanut tietää, että hänen olisi kuoltava samana päivänä. Ksanthippe ja lapset ovat vierailulla Sokrateen luona, ja Sokrates lähettää nämä pois ystävien saavuttua.


title: Faidon (dialogi)

text: Keskustelu siirtyy pian käsittelemään kuolemaa ja kuolemanpelkoa. Sokrates kuvaa, että koko filosofia on valmistautumista kuolemaan; filosofien suoranaisena päämääränä on sielun vapautuminen ja erkaneminen ruumiista. Mitä enemmän ihmisen elämä on perustunut tietoon, sitä vähemmän hän on sidoksissa ruumiiseensa, eikä tämän vuoksi myöskään pelkää kuolemaa. Siksi juuri filosofeille kuolema on kaikkein vähiten pelottava.


title: Faidon (dialogi)

text: Tämän jälkeen käsitellään ajatusta sielun kuolemattomuudesta. Sokrates esittää neljä ideaoppiin perustuvaa argumenttia sielun kuolemattomuuden puolesta:


title: Faidon (dialogi)

text:
Lopuksi Sokrates esittää myytin muodossa kuvauksen siitä, mitä sielulle tapahtuu kuoleman jälkeen. Kunkin vainajan oma suojelushenki saattaa vainajan sielun Hadeeseen (Manalaan). Kun sielu on ollut siellä sille säädetyn ajan, pitkän ajanjakson kuluttua toinen opas tuo sielun takaisin. Viisas sielu seuraa opastaan Hades-matkalle, mutta ruumistaan kaipaava sielu vastustelee ja jää häilymään ihmisten ilmoille. Myytti sisältää myös kuvauksen Maan ja Hadeen maantieteestä.
Sokrateen mukaan ihminen voi olla luottavainen sielunsa puolesta, jos ei ole elämänsä aikana välittänyt ruumiin nautinnoista, vaan pyrkinyt sen sijaan oppimisen nautintoon, totuuteen ja hyveisiin. "Tällainen mies odottaa matkaa Hadeeseen valmiina lähtemään kun kohtalo kutsuu". Kun Kriton kysyy, kuinka Sokrates haluaisi tulla haudatuksi, tämä vastaa, ettei hän ole se ruumis, joka hänestä jää jäljelle, vaan se, joka lähtee pois autuaiden iloihin.


title: Faidon (dialogi)

text: Lopuksi Faidon kuvaa, kuinka Sokrates valmistautui kuolemaansa, joi vartijan tälle tuoman myrkkymaljan ja kuoli rauhallisesti. Sokrates näki oman kuolemansa muuttona jumalten luokse. Hän tyhjensi hänelle ojennetun myrkkymaljan tyynesti. Kun hänen ystävänsä kyynelehtivät, Sokrates torui heitä, koska oli lähettänyt vankilassa aiemmin vierailleen naisväen pois juuri siksi, että kuoleman hetkellä olisi hiljaista. Sokrateen ruumis jäykistyi ja kylmeni vähitellen myrkyn vaikutuksesta, ja hän kuoli, kun myrkky eteni sydämeen asti. Sokrateen viimeiset sanat olivat:


title: Faidon (dialogi)

text: Näitä lääkintätaidon jumalan kiittämiseen viittaavia sanoja on tulkittu monin tavoin. Friedrich Nietzschen esittämän tunnetun tulkinnan mukaan Sokrates (tai Platon) haluaa sanoa, että elämä on sairaus, jonka ainoa parannuskeino on kuolema. Myrkky olisi siis ollut lääke (kreikan sana "farmakon" tarkoittaa kumpaakin). Toisaalta sanat on tulkittu myös jonkinlaiseksi viimeiseksi vitsiksi.


title: Berenguier de Palou

text: Berenguier de Palou oli 1100-luvun alussa vaikuttanut katalonialainen trubaduuri.


title: Berenguier de Palou

text: Palou syntyi ilmeisesti Palolissa, lähellä Elneä, nykyisen Ranskan ja Espanjan välisellä rajalla. Hän oli köyhän ritarin poika ja yksi varhaisimmista nimeltä tunnetuista trubaduureista.


title: Berenguier de Palou

text: Paloun tarkkoja elinvuosia ei tiedetä. Hänen laulutuotantoaan on nykyään myös levytetty.


title: Kaksitoistasäveljärjestelmä

text: Kaksitoistasäveljärjestelmä eli dodekafonia on musiikin säveltämisen tekniikka, joka perustuu kaikkien kahdentoista kromaattisen tasavireisen sävelen tasavertaisuuteen. Päinvastoin kuin taidemusiikin aiemmissa säveltasojärjestelmissä, modaalisuudessa ja tonaalisuudessa, dodekafonisessa sävellyksessä ei ole perussäveltä, johon muut sävelet suhteutuvat.


title: Kaksitoistasäveljärjestelmä

text: Kaksitoistasäveljärjestelmän keksijänä pidetään yleisesti itävaltalaista Arnold Schönbergiä, vaikka samanaikaisia, jopa hieman varhaisempia pyrkimyksiä tämänkaltaiseen atonaalisen musiikin järjestämiseen esiintyi monilla muillakin säveltäjillä.


title: Kaksitoistasäveljärjestelmä

text: Kaksitoistasäveljärjestelmässä sävelten tasaveroisuus pyritään takaamaan siten, että kaikkia säveliä kuullaan periaatteessa yhtä monta kertaa. Tasalukuisuus varmistuu rivillä, jossa sävelet on laitettu tiettyyn perättäisyysjärjestykseen. Ankarimman toteutustavan mukaan yhtään säveltä ei saa toistaa ennen kuin 11 muuta on kuultu, mikä kuitenkin käytännössä harvoin toteutuu moniäänisessä musiikissa. Rivin katsotaan takaavan sävellyksen koheesio samoin kuin sävellaji tai moodi ennen. Hyvinkin erilaisin periaattein rakennetut rivit tuottavatkin hyvin erikuuloista musiikkia. Kaksitoistasäveljärjestelmää voidaan pitää yksiulotteisena sarjallisuutena, sillä siinä rivi säätelee nimenomaisesti vain säveltasona. Sarjallisuus kehittettiinkin myöhemmin kaksitoistasäveljärjestelmästä.


title: Kaksitoistasäveljärjestelmä

text: Kaksitoistasäveljärjestelmä Sibelius-Akatemian 1900-luvun musiikin historian sivuilla


title: Parlamentarismi

text: Parlamentarismi on valtion hallintojärjestelmä, jossa päätöksiä toimeenpanevan hallituksen tulee nauttia lakia säätävän parlamentin luottamusta eli Suomessa valtioneuvoston on nautittava eduskunnan luottamusta, joka mitataan välikysymys / epäluottamuslause-ehdotus / luottamusäänestyksen myötä. Parlamentarismi perustuu siihen, että kansan valitsema parlamentti pystyy kontrolloimaan hallitusta, jota kansa ei ole valinnut suoraan.


title: Parlamentarismi

text: Parlamentarismissa parlamentti tekee hallitukselle välikysymyksiä, joilla hallituksen luottamus mitataan. Mikäli hallituksen politiikka ei nauti parlamentin luottamusta, hallitus on velvoitettu eroamaan. Tällaista parlamentarismiin kuuluvaa hallituksen kontrollointia ei ole presidentiaalisessa järjestelmässä. Toisin kuin presidentialistisessa järjestelmässä, parlamentarismissa ministerit ovat tavallisesti kansanedustajia. Parlamentaarisista maista osa on monarkioita, osa tasavaltoja. Parlamentaaristen maiden tapauksessa monarkian ja tasavallan ero on usein lähinnä muodollinen.


title: Parlamentarismi

text: Parlamentarismi on peräisin Englannista ja on erityisesti Euroopalle ominainen hallintomuoto. Suomessa parlamentarismi tuli virallisesti voimaan Suomen itsenäistyessä vuoden 1917 lopussa.


title: Parlamentarismi

text: Parlamentaariset demokratiat voidaan jakaa kahteen:


title: Parlamentarismi

text:
1. Euroopassa lähinnä Britanniassa, muualla esimerkiksi Kansainyhteisön maissa on vallalla enemmistödemokratiaan perustuva järjestelmä. Enemmistö- eli majoriteettidemokratiassa parlamenteille on ominaista keskustelun ristiriitaisempi sävy ja polarisoituneisuus. Usein enemmistödemokratiat ovat kaksipuoluejärjestelmiä. Enemmistödemokraattisessa järjestelmässä toinen näistä puolueista saa vaalissa suuremman osan äänistä ja voi toteuttaa omaa ohjelmaansa.
Parlamentin täysistunto on suhteellisesti tärkeämpi kuin valiokunnat. Enemmistödemokraattisia vaalitapoja ovat mm. plurariteettienemmistö ja Suomen presidentinvaalissa käytettävä kaksivaiheinen vaali. Enemmistödemokratiaa voidaan kritisoida tempoilevuudesta, sillä harjoitettava politiikka voi muuttua vahvastikin vaalien välillä.


title: Parlamentarismi

text:
2. Länsieurooppalaisessa konsensusdemokraattisessa mallissa (esimerkiksi Itävalta, Saksa ja Suomi) on useita puolueita ja ne joutuvat tekemään yhteistyötä. Enemmistödemokraattisissa maissa vaalitapa on usein suhteellinen. Usein käytettyjä tapoja ovat mm. D'Hondt tai Saint-Laguë.
Parlamentin täysistunnon roolia on konsensusdemokraattisissa maissa heikentänyt se, että kompromissit tehdään jo valiokunnissa ja täysistuntoon viedään valmis lakiesitys. Konsensusdemokratiaa voidaan kritisoida lehmänkaupoista ja ideologiattomuudesta koska puolueiden on pakko tehdä yhteistyötä keskenään.


title: Parlamentarismi

text: Parlamentaarisen järjestelmän toteutus voi myös vaihdella riippuen siitä, tarvitseeko hallitus parlamentin tuen ja minkälaisten olosuhteiden vallitessa (jos ollenkaan) hallituksella on oikeus hajottaa parlamentti, kuten esimerkiksi Jamaikalla.


title: Parlamentarismi

text: Parlamentarismi on demokratian toimivuuden kannalta kriittistä. Eräitä sen etuja demokraattiselle järjestelmälle ovat edustettavuus, joka toteutuu edustajien kautta joko maantieteellisesti tai muuten, hyväksyttävyys eli legitimiteetti, joka johtuu siitä, että jokaisella on oikeus asettua ehdolle ja alkaa muuttaa epäoikeudenmukaisina pitämiään lakeja sekä tehokkuus, koska jokaisen ei tarvitse ottaa kantaa jokaiseen asiakysymykseen.


title: Parlamentarismi

text: Viimeaikainen Maailmanpankin tutkimus toteaa, että parlamentaristisissa järjestelmissä on vähemmän korruptiota.


title: Ananaskasvit

text: Ananaskasvit (Bromeliaceae) on Poales-lahkoon kuuluva yksisirkkaisheimo, jossa on paljon puiden oksilla kasvavia päällyskasveja eli epifyyttejä.


title: Ananaskasvit

text: Ananaskasvit ovat lehtiruusukkeellisia, tavallisesti ruohoja. Niiden lehdissä on vettä varastoivaa solukkoa ja kasvit ovat suomumaisten karvojen peittämiä. Lehtiasento on kierteinen ja lehdet ovat käyristyneitä, paksuja, kovia ja kannastaan laajentuneita, mutta selvä tuppi puuttuu. Lehtilaidat ovat usein piikkisiä. Varsipäätteisissä kukinnossa huomiota herättävin osa on sen usein värikkäät ylälehdet, joiden hangoissa yksittäiset kukat sijaitsevat. Niiden kehä koostuu erillisestä verhiöstä ja teriöstä, joka erilehtisyydestään huolimatta muodostaa pystyn putken. Sikiäimessä on mesiäisiä. Kutakin emilehteä kohden on ainakin kaksi siemenaihetta. Emin vartalo on pitkä, kärjestä vaihtelevissa määrin kolmejakoinen. Hedelmä on liiteluomainen kota, jossa verhiö säilyy pysyvänä. Siemen sisältää lieriömäisen alkion, joka sijaitsee usein siemenen yhdellä sivulla.


title: Ananaskasvit

text: Ananaskasveihin kuuluu ruokakasvi ananaksen lisäksi kuitu- ja koristekasveja.


title: Ananaskasvit

text: Ananaskasvit ovat yhtä länsiafrikkalaista lajia lukuun ottamatta rajoittuneet subtrooppiseen ja trooppiseen Amerikkaan. Niitä tunnetaan 1700 lajia, jotka yhdistetään 57 suvuksi. Sukulaisuussuhteittensa mukaan ne ovat järjestettävissä kahdeksaksi ryhmäksi.


title: Tyrmäysase

text: Tyrmäysaseet ovat yksi ei-tappavien aseiden ryhmä. Tyrmäysaseet perustuvat yleensä huumaavien aineiden tai lamaannuttavan sähkön vaikutukseen. Lamaannuttavat aseet ovat hyödyllisiä esimerkiksi poliisille, antaen mahdollisuuden torjua vastarinta vähemmän haitan periaatteen mukaisesti tilanteissa, joissa esimerkiksi sumuttimen käyttö on mahdotonta turvautumatta kuitenkaan ampuma-aseeseen. Vammojen syntyminen on yleensä myös vähäisempää kuin käytettäessä poliisikoiraa.


title: Tyrmäysase

text: Suomen poliisilla on käytössä hyväksyttynä vähemmän vaarallisena voimankäyttövälineenä käytössä lamaannuttavan sähkön vaikutukseen perustuva Taser X26 -etälamautin koko maassa.


title: Idriss Déby

text:
Idriss Déby Itno (s. 1952 Fada) on Tšadin presidentti ja Kansallisen pelastusliikkeen johtaja.
Déby oli aluksi kenraalina Tšadin sisällissodassa. Toinen joulukuuta 1990 hänen joukkonsa marssivat vastarintaa kohtaamatta pääkaupunki N’Djamenaan. Väliaikaisen hallituksen kolmen kuukauden mittaisen hallituskauden jälkeen Débystä tuli presidentti. Déby uudelleenvalittiin presidentiksi viisi kertaa. Oppositio boikotoi vuosien 2006 ja 2011 vaaleja.


title: Idriss Déby

text: Déby syntyi paimenen poikana. Hän kävi upseerikoulua N’Djamenassa ja Ranskassa ja palasi Tšadiin 1976. Hän oli uskollinen kenraali ja presidentti Félix Malloumille aina vuoteen 1979 asti, jolloin maan keskusvalta mureni. Sen jälkeen hän ryhtyi Hissène Habrén liittolaiseksi. Kun Habrésta tuli presidentti 1982 hänen joukkojensa marssittua pääkaupunkiin, hän nimitti Débyn vastineeksi ja hänen uskollisuutensa turvaamiseksi asevoimien komentajaksi.


title: Idriss Déby

text: Déby kunnostautui tuhoamalla Libyan tukemat joukot Itä-Tšadissa 1984. Tämän jälkeen Habré lähetti hänet Ranskaan École de Guerreen. Palattuaan hän toimi presidentin sotilasneuvonantajana. Déby aiheutti Libyalle suuria tappioita myös vuoden 1987 taisteluissa. Habrén ja Débyn välit huononivat kuitenkin 1989 ja Habré syytti Débyä vallankaappauksen valmistelusta, jonka jälkeen Déby pakeni Libyaan. Hän siirtyi sieltä Sudaniin ja perusti Kansallisen pelastusliikkeen ja aloitti taistelun Habréa vastaan lokakuussa 1989. Ratkaiseva hyökkäys alkoi 10. marraskuuta 1990 ja Débyn joukot marssivat 2. joulukuuta pääkaupunkiin.


title: Idriss Déby

text: Kolmen kuukauden väliaikaishallituksen jälkeen Déby nimettiin maan presidentiksi.


title: Idriss Déby

text:
Vuonna 1996 Déby voitti maan ensimmäiset monipuoluepresidentinvaalit. Hänet valittiin uudelleen myös 2001, 2006, 2011 ja 2016. Oppositio boikotoi vuosien 2006 ja 2011 vaaleja. Vuoden 2016 vaaleissa Deby sai 62%, tärkein vastaehdokas Saleh Kebzabo 13% annetuista äänistä.
Toukokuun alussa 2018 maassa tehtiin perustuslain muutos, joka vahvisti presidentin asemaa. Sen jälkeen hän hallitsee yksin, ilman pääministeriä tai varapresidenttiä. Pääministeri Albert Pahimi Padacké ja hänen hallituksensa erosivat lain vahvistamisen jälkeen.


title: Idriss Déby

text: Déby on naimisissa vuodesta 2012 Amani Moussa Hilalin kanssa. Hänen vaimonsa isän sanotaan kuuluvan Sudanin janjaweedin johtohahmoihin.


title: Sekauinti

text: Sekauinnilla tarkoitetaan kilpailulajia, jossa uidaan joko sadan, kahdensadan tai neljänsadan metrin matka käyttäen perhos-, selkä-, rinta- ja vapaauinnin tekniikoita tässä järjestyksessä niin, että jokaisella tekniikalla uidaan yhtä pitkä matka. Sadan metrin sekauinnissa voidaan kilpailla vain lyhyemmällä eli 25:n metrin altaalla, koska uintitekniikkaa vaihdetaan käännöksen yhteydessä. Lisäksi sekauinnissa voidaan kilpailla viesteissä. Sekauintiviestissä uintijärjestys on selkäuinti, rintauinti, perhosuinti ja vapaauinti. Erilainen uintijärjestys voidaan perustella sillä, että selkäuinnin lähtö suoritetaan vedestä.


title: Sekauinti

text: Usein maailman parhaat sekauimarit menestyvät hyvin myös muissa uintilajeissa. Esimerkiksi menestynein suomalainen sekauimari Jani Sievinen on voittanut Euroopan mestaruuksia myös vapaauinnissa ja selkäuinnissa.


title: Sekauinti

text: Ukrainan Jana Klotškova on viime vuosina noussut yhdeksi historian merkittävimmistä sekauimareista. Hän on voittanut jo neljä olympiakultaa ja rikkonut maailmanennätyksen 400:n metrin sekauinnissa sekä lyhyellä että pitkällä (50 metrin) altaalla. Hanna-Maria Seppälä on menestyksekkäin suomalainen naissekauimari. Hän voitti sadan metrin sekauinnissa kultamitalin Euroopan lyhyen radan mestaruuskilpailuissa vuonna 2005 ja puolusti menestyksellä mestaruuttaan Helsingissä vuonna 2006 lyhyen radan Euroopan mestaruusuinneissa. Lisäksi hän on lyhyen radan MM-kisoista saavuttanut hopeaa Shanghaissa 2006 että Manchesterista 2008. Hänellä on hallussaan myös 100m sekauinnin Euroopan ennätys.


title: Sekauinti

text: Miesten puolella menestyneinen sekauimari kautta aikojen on Unkarin Tamás Darnyi. Darnyi voitti sekauinnissa neljä olympiakultaa ja jäi historiaan ensimmäisenä uimarina, joka alitti pitkällä altaalla 200 metrin sekauinnissa kahden minuutin rajan. Jani Sievinen rikkoi Darnyin tekemän maailmanennätyksen vuonna 1994 uimalla ajan 1.58,16. Ennätystä pidettiin syntyhetkenään yhtenä maailman kovatasoisimmista. Myöhemmin Yhdysvaltain Michael Phelps on alittanut Sievisen ajan useita kertoja ja parantanut maailmanennätystä yli kolmella sekunnilla. Muista suomalaisista Petteri Lehtinen saavutti muun muassa lyhyen radan MM-pronssin 400 metrin sekauinnissa vuonna 1993.


title: Errol Flynn

text: Errol Leslie Thomson Flynn (20. kesäkuuta 1909 Hobart, Tasmania, Australia – 14. lokakuuta 1959 Vancouver, Kanada) oli australialainen näyttelijä, joka tuli tunnetuksi romanttisista miekkailurooleistaan Hollywood-elokuvissa vuodesta 1935 lähtien. Flynnin tunnetuimpia rooleja ovat elokuvan "Robin Hoodin seikkailut" (1938) nimiosa ja kaapparikapteeni Geoffrey Thorpe elokuvassa "Merihaukka" (1940).


title: Errol Flynn

text: Errol Flynn syntyi 20. kesäkuuta 1909 Hobartissa, Tasmaniassa, Australiassa, missä hänen isänsä, Theodore Thomson Flynn toimi meribiologian luennoitsijana ja professorina University of Tasmaniassa (UTAS). Äiti oli Lily Mary ""Marella"" Young. Molemmat vanhemmat olivat Australiassa syntyneitä irlantilais-brittiläistä sukua. Flynn kuvasi äitinsä sukua "merenkävijöiksi", mikä saattaa selittää Flynnin elinikäisen kiinnostuksen laivoihin ja merenkulkuun.


title: Errol Flynn

text: Flynn lähti lapsena Sydneyyn, missä hänen luokkakaverinsa oli Australian tuleva pääministeri John Gorton. Flynn erotettiin koulusta tappelemisesta ja väitetysti myös seksistä koulun pyykkärin kanssa.


title: Errol Flynn

text: 20-vuotiaana Flynn muutti Uuteen-Guineaan. Siellä hän osti tupakkaplantaasin, joka epäonnistui liikeyrityksenä. Myös kuparikaivosyritys Laloki Valleyn rinteillä nykyisen pääkaupunki Port Moresbyn lähellä epäonnistui. Flynn ansaitsi tuolloin rahaa ilmeisesti ainakin orjakaupalla.


title: Errol Flynn

text: Flynnin valokuvat kiinnittivät vuonna 1933 erään australialaisen elokuvatuottajan huomion, ja Flynn sai Fletcher Christianin roolin puolidokumentaarisessa elokuvassa "In the Wake of the Bounty". Flynn kiinnostui sen myötä näyttelemisestä ja muutti Britanniaan, missä hän liittyi englantilaiseen Northampton Repertory Companyyn sekä näytteli muutamassa elokuvassa. Niistä hänet keksi Warner Bros., joka otti hänet Yhdysvaltoihin sopimusnäyttelijäksi.


title: Errol Flynn

text: Flynnin ensimmäiset roolit Hollywoodissa olivat ruumiin osa elokuvassa "The Case of the Curious Bride" (1935) sekä kaksi kohtausta torjuttuna kosijana romanttisessa komediassa "Don’t Bet on Blondes" (1935). Seikkailuelokuvan "Kapteeni Blood" (1935) koekuvaukset vakuuttivat studion Flynnin tähtikarismasta, ja hän sai elokuvan pääosan. Elokuva oli suurmenestys ja nosti Flynnin heti tähdeksi. Myös hänen ja nuoren naispääosan esittäjän Olivia de Havillandin keskinäinen kemia toimi, ja he tekivät seitsemän vuoden aikana yhteensä kahdeksan elokuvaa yhdessä, joista seitsemän historiallisia draamoja.


title: Errol Flynn

text: Ennen tuloaan Hollywoodiin Flynn oli kertoillut lehdistölle osallistuneensa vuoden 1928 olympiakisoihin, joskus australialaisena uimarina, joskus englantilaisena nyrkkeilijänä. Vaikka Flynn oli australialainen, Warner Bros. markkinoi häntä irlantilaisena seikkailijana, joka oli purjentinut Etelämerellä. Irlantilaisuus keksittiin osittain siksi, että elokuvayleisössä oli paljon amerikanirlantilaisia, mutta Yhdysvaltoihin oli myös helpompi päästä brittiläisellä viisumilla kuin australialaisella.


title: Errol Flynn

text: "Kapteeni Bloodia" seurasivat uudet pelottoman sankarin roolit elokuvissa kuten "Ne 600 urhoollista" (1936), "Robin Hoodin seikkailut" (1938) ja "Merihaukka" (1940) sekä ison budjetin westernit kuten "Lännen valloittajat" (1939) ja "He kuolivat saappaat jalassa" (1941). Flynnin kaikista rooleista tunnetuimmaksi ja kiitellyimmäksi nousi Robin Hoodin rooli.


title: Errol Flynn

text: Elokuva-arvostelijat kiittelivät Flynnin komeita kasvoja ja hymyä sekä urheilullista vartaloa ja itsevarmaa liikkumista. Monissa rooleissaan Flynn esitti todellisen minänsä kaltaisia huolettomia ja häpeämättömiä hahmoja, jotka eivät ota itseään kovin vakavasti.


title: Errol Flynn

text: Flynn kärsi jo ennen Hollywoodin tuloaan toistuvasta malariasta ja poskiontelotulehduksesta, ja Hollywoodissa hän sai tuberkuloosin ja useita sukupuolitauteja. Kun myös jatkuva juopottelu oli rasittanut hänen maksaansa, hän sai vapautuksen palveluksesta toisessa maailmansodassa. Elokuvastudio salasi Flynnin terveysongelmat, mutta ne alkoivat pian näkyä jo ulospäin. Sodan aikana Flynn näytteli sotilaita elokuvissa kuten "Ilmojen seikkailijat" (1942) ja "Kosto Burmassa" (1945).


title: Errol Flynn

text: Sodan jälkeen Flynnin suosio oli laskenut ja hän oli menettänyt rahaa liiketoimissaan, joten hän siirtyi Englantiin ja Eurooppaan elvyttääkseen uransa. Hän palasi Yhdysvaltoihin vuonna 1956 ja sai jälleen lyhytaikaista menestystä elokuvistaan kuten "Ja aurinko nousee" (1957), "Taivaan juuret" (1958) ja "Liian paljon – liian varhain" (1958). Flynnin elämäntyyli oli ollut kuluttava, ja näissä uransa loppupuolen Hollywood-elokuvissa hän näyttää ikäistään vanhemmalta ja esittää usein itsetuhoista juoppoa. Hän myös juonsi televisiossa "The Errol Flynn Theater" (1957) -sarjaa. Flynn juonsi Fidel Castrosta kertovan dokumenttielokuvan "Cuban Story" (1959) aikana, jolloin Castro vielä piileskeli viidakossa, sekä käsikirjoitti elokuvan "Cuban Rebel Girls" (1959) ja näytteli siinä.


title: Errol Flynn

text: Flynn kuoli sydänkohtaukseen lokakuussa 1959 Vancouverissa, Kanadassa. Sydämen lisäksi myös hänen maksansa oli jo lähes toimintakyvytön. Flynn on haudattu Forest Lawn Memorial Park Cemeteryyn Glendalessa, Kaliforniassa. Hänen arkussaan väitetään olevan kuusi pulloa viskiä, erolahja kavereiltaan.


title: Errol Flynn

text: Flynn oli kolmesti naimisissa: näyttelijä Lili Damitan kanssa (viisi vuotta häntä vanhempi) vuodesta 1935 vuoteen 1942 (heillä oli yksi yhteinen poika, Sean Flynn, 1941–1971), Nora Eddingtonin kanssa vuodesta 1943 vuoteen 1949 (kaksi tytärtä, Deirdre s. 1945 ja Rory s. 1947) ja näyttelijä Patrice Wymoren kanssa vuodesta 1950 kuolemaansa asti (yksi tytär, entinen malli Arnella Roma, 1953–1998).


title: Errol Flynn

text: Flynn oli ihastunut vastanäyttelijäänsä Olivia de Havillandiin, omien sanojensa mukaan jopa rakastunut tähän. Vaikka myös de Havilland kertoi ihastuneensa Flynniin, hän ei koskaan antautunut suhteeseen naimisissa olleen, huikentelevaisen Flynnin kanssa. Kaksikon eroon kahdeksannen elokuvan jälkeen vaikutti myös Flynnin huono käyttäytyminen kuvauksissa.


title: Errol Flynn

text: Flynnin poika Sean oli näyttelijä ja myöhemmin huomattava sotakirjeenvaihtaja. Hän katosi Kambodžassa vuonna 1970 Vietnamin sodan aikana työskennellessään freelance-valokuvajournalistina "Time"-aikakauslehdelle, ja punaiset khmerit surmasivat hänet luultavasti vuonna 1971.


title: Errol Flynn

text: Errol Flynnistä on sanottu, että hän oli kirkasotsainen sankari elokuvissaan ja pimeä roisto siviilissä. Nuoruudessaan häntä syytettiin Papua-Uudessa-Guineassa taposta, ja hän ryösti naisystävänsä korut Sydneyssä. Hollywood-aikoinaan Flynn oli legendaarinen tappelupukari, juomari, huumeiden käyttäjä ja kyltymätön naistenmies, joka petti jokaista vaimoaan. Flynn joutui vuonna 1942 oikeuteen kahden alaikäisen tytön raiskauksesta syytettynä. Hänen asianajajansa saivat hänet vapautettua syytteistä onnistuttuaan mustaamaan tyttöjen luonteet ja todistuslausunnot. Oikeudenkäynti ja paljastukset Flynnin hedonistisesta elämäntyylistä saivat kuitenkin paljon julkisuutta, ja vaikka Flynnin ura jatkuikin sen jälkeen melko entisen tapaisena, hänen kirkasotsaisen sankarin sädekehänsä oli himmentynyt.


title: Errol Flynn

text: Flynnin rakkain harrastus naisten ohella oli purjehtiminen. Flynn rakasti Jamaikaa. Hän asui saarella paljon vuodesta 1942 alkaen ja omisti siellä suuren Titchfield-hotellin.


title: Errol Flynn

text: Flynn kirjoitti kolme kirjaa: kuvauksen purjehdusmatkoistaan "Beam Ends", seikkailuromaanin "Showdown" ja postuumisti ilmestyneen omaelämäkerran "My Wicked, Wicked Ways", joka ei kaikin osin pidä yhtä totuuden kanssa.


title: Thurniaceae

text: Thurniaceae on Poales-lahkoon kuuluva yksisirkkaisheimo.


title: Thurniaceae

text: Heimon kasveilla on pönkkäjuuristo. Varret ovat pystyjä ja särmikkäitä. Lehdet ovat sahalaitaiset. Kukinto on mykerömäinen ja suojuksellinen tai hyvin runsashaarainen röyhy. Kukissa on viisi kukkalehtikiehkuraa, lyhyt, nahkea ja torvimainen kehä. Sikiäimessä on kolme tai useampia siemenaiheita ja vartalot ovat erillisiä ja pitkähaaraisia. Siemenissä on siemenvaippa eli arillus.


title: Thurniaceae

text: Heimon levinneisyysaluetta ovat Etelä-Afrikka ja Etelä-Amerikan Guayanan alue ja Amazonia. Lajeja on vain neljä kahdessa eri suvussa: "Thurnia" ja "Prionium".


title: Metsänhoitoyhdistys

text: Metsänhoitoyhdistys (mhy.) on metsänomistajien rahoittama ja hallinnoima yhteenliittymä, joka edistää ja valvoo alueellaan yksityismetsätaloutta.


title: Metsänhoitoyhdistys

text: Metsänhoitoyhdistysten tarkoituksena on edistää metsänomistajien harjoittaman metsätalouden kannattavuutta ja tuottaa metsänomistajien tarvitsemia palveluita. Yhdistys voi muun muassa selvittää avustusvarojen saatavuuden ja hakea mahdolliset valtion avustukset metsänomistajan puolesta. Yhdistys edistää metsien kestävää hoitoa; tyypillisimpiä metsänhoitotöitä ovat metsänuudistamiseen ja taimikonhoitoon liittyvät tehtävät. Metsänhoitoyhdistykset rahoittavat toimintansa jäsenmaksuilla ja palveluliiketoiminnan tuotoilla.


title: Metsänhoitoyhdistys

text: Vuoden 2019 alussa Suomessa oli 65 metsänhoitoyhdistystä, joiden toimialue kattoi koko maan. Metsänhoitoyhdistyksiä on ainoastaan Suomessa.


title: Metsänhoitoyhdistys

text: Metsänhoitoyhdistyksien pakkojäsenyys poistui vuoden 2014 alussa ja metsänhoitomaksun kerääminen veromuotoisena poistui vuoden 2015 alusta. Samalla vuodesta 2015 lähtien metsänhoitoyhdistysten jäsenet saavat käyttöönsä myös MTK ry:n jäsenedut, kun metsänhoitoyhdistykset ovat liittyneet MTK:n jäseniksi.


title: Metsänhoitoyhdistys

text: Metsänhoitoyhdistys Tapio perustettiin 2. joulukuuta 1907. Metsäosuuskuntia perustettiin järkiperäistämään metsänhoitoa ja myymään "metsäntuotteita jalostettuna ja jalostamattomana". Tapio valisti metsänhoidosta metsänhoitokursseilla ja kilpailuissa, arvioi metsiä, leimasi ja myi puita, välitti siemeniä ja tuotti taimia metsänviljelyyn. Toiminta hiipui sodan aikana ja päättyi vuonna 1920.


title: Metsänhoitoyhdistys

text: 1930-luvulla metsänhoidon yhdistystoiminta elpyi metsänomistajien yhdistyksinä ja levisi koko maahan. Vuonna 1950 säädettiin metsänhoitoyhdistyslaki. Lakisääteisen metsänhoitomaksun avulla metsänhoitoyhdistysten merkitys kasvoi entisestään 1960- ja 1970-luvuilla. Nykyisin voimassa oleva laki ja asetus metsänhoitoyhdistyksistä on vuodelta 1998 (534/1998). Vuoden 2015 alussa voimaan tuli muutos, jolla metsänhoitoyhdistysten oikeus saada lakisääteisiä metsänhoitomaksuja kumottiin. (1090/2013).


title: Menon (dialogi)

text: Menon (; ) on Platonin kirjoittama dialogi. Sen toinen nimi Thrasylloksen jaottelussa on "Hyveestä" (, "Peri aretēs"). Dialogissa Sokrates ja Menon pyrkivät muodostamaan hyveen yleispätevän määritelmän.


title: Menon (dialogi)

text: Platonin teosten joukossa "Menon" kuuluu tämän keskivaiheen dialogeihin. Näin se on kirjoitettu siihen aikaan, jolloin Platon oli perustanut oman Akatemiansa. Teos voidaan nähdä myös kuuluvaksi siirtymäkauteen varhaisvaiheen ja keskivaiheen dialogien välillä. Tarkemmin dialogi on ajoitettu kirjoitetuksi 380-luvulla eaa.


title: Menon (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu VI tetralogiaan yhdessä dialogien "Euthydemos", "Protagoras" ja "Gorgias" kanssa. Aiheensa puolesta Thrasyllos luki dialogin Platonin koettelevien ("peirastikos") teosten joukkoon.


title: Menon (dialogi)

text: Dialogissa Menon ja Sokrates pyrkivät selvittämään hyveen määritelmän. Sokraattisen menetelmän mukainen dialogi käsittelee hyvettä yleensä, eikä niinkään yksittäisiä hyveitä, kuten oikeudenmukaisuutta, järkevyyttä, kohtuullisuutta jne. Sokrateen tavoitteena on yleinen määritelmä, joka pätee kaikkiin yksittäisiin hyveisiin. Dialogissa kysytään myös, voiko hyvettä opettaa. Vastauksena Sokrates esittelee "anamnesis"-teoriansa.


title: Menon (dialogi)

text: Dialogi alkaa, kun Menon pyytää Sokratesta kertomaan, mitä hyve on. Sokrates esittää tyylilleen uskollisena tietämätöntä ja pyytää Menonia sen sijaan esittämään omat näkemyksensä. Menon esittää, että on olemassa useita erilaisia hyveitä, joista osa on soveliaita miehille, osa naisille, osa orjille ja osa lapsille. Sokrates ei hyväksy tätä määritelmää, vaan haluaa sen sijaan tietää, mikä on se asia, joka tekee kaikista näistä eri asioista juuri hyveen.


title: Menon (dialogi)

text: Keskustelun jatkuessa Sokrates ja Menon luettelevat useita hyveitä, mutta eivät löydä asiaa, joka yhdistäisi niitä — kunnes Menon ehdottaa määritelmäksi halun hyvään, moraalisessa mielessä. Sokrates kyseenalaistaa määritelmän, ehdottamalla, että kukaan ei tietoisesti halua pahaa, ja siksi halu hyvään on yhteinen kaikille ihmisille, ei ainoastaan hyveellisille. Menon lisää, että hyvät asiat täytyy saavuttaa oikealla tavalla, joten esimerkiksi rikkaana oleminen on hyve, jos rikkaus on hankittu oikeudenmukaisesti. Sokrates osoittaa, että tämä on kehäpäätelmä, koska oikeudenmukaisuus oli määritelty yhdeksi hyveistä, ja nyt Menon yrittää määritellä hyveen asiaksi, joka on hankittu hyveellisesti. Menon luovuttaa.


title: Menon (dialogi)

text: Tämän jälkeen Menon esittelee tietoteoreettisen ongelman, joka tunnetaan "Menonin paradoksina":


title: Menon (dialogi)

text: Sokrates vastaa, että kaikki tiedon hankkiminen on itse asiassa muistiin palauttamista ("anamnēsis"). Emme todellisuudessa opi mitään, vaan tiedämme jo asiat, ja tarvitsemme ainoastaan muistuttajan, joka palauttaa asian mieleen. Sokrates puhuu sielun kuolemattomuudesta ja sielunvaelluksesta viitaten pappeihin ja runoilijoihin, ja opettaa:


title: Menon (dialogi)

text: Seuraa tunnettu esimerkki: Sokrates houkuttelee eräästä Menonin orjapojasta esiin yksinkertaisen geometrisen teoreeman, vaikka poika ei ollut koskaan aiemmin edes käsitellyt koko asiaa.


title: Menon (dialogi)

text: Koska kukaan ei todellisuudessa opi mitään, ei ole olemassa opettajia tai oppilaita, eikä hyvettä tai mitään muutakaan voida opettaa. Tämä tarkoittaa, että Menonin täytyisi määritellä hyve uudelleen. Dialogi päättyy kuitenkin "aporiaan" eli umpikujaan, eli hyvettä ei määritellä — siitä todetaan vain, että se ei synny ihmisissä itsekseen, mutta sitä ei voida myöskään opettaa heille. Niissä joissa hyvettä on, se näyttää olevan ikään kuin ulkoa tulleena lahjana, kuten Sokrates sanoo:


title: Menon (dialogi)

text: On epätodennäköistä, että Sokrates itse todellisuudessa uskoi tähän johtopäätökseensä. Dialogissa hyveen opettajiksi mainitaan kaksi vaihtoehtoa, sofistit ja ”kunnon jalosukuiset ateenalaiset”, mutta kummatkin rajataan pois. Platonin kirjoittama dialogi on kuitenkin hänen tyylilleen uskollisesti pilaileva. Kolmas ja melko itsestään selvä vaihtoehto hyveen opettajaksi on Sokrates itse, ja on melko selvää, että Platon uskoi opettajansa olevan kykenevä antamaan oppilailleen viisautta ja hyvettä aivan kuten oli tehnyt hänelle itselleen.


title: Tšeboksary

text: Tšeboksary (, , mariksi Шаравар, "Šaravar") on Tšuvassian pääkaupunki Volgan varrella, Tšuvassian pohjoisosassa Venäjällä Itä-Euroopassa.


title: Tšeboksary

text:
Tšeboksaryn asukasluku on noin 453 721 (2010). Lisäksi noin 6,5 kilometriä kaupungista itään sijaitsee satelliittikaupunki Novotšeboksarsk, jossa on 124 097 asukasta (2010).
Hallinnollisesti Tšeboksaryn kaupunkipiirikunta jaetaan kolmeen kaupunkipiiriin (kaupunki) ja yhteen maaseutualueeseen (10 487 as.).


title: GNUnet

text: GNUnet keskukseton runkojärjestelmä vertaisverkkolle. Runkojärjestelmä tarjoaa linkkitason salauksen, sekä palvelut muiden verkon solmujen löytämiseen ja resurssien jakoon. GNUnet julkistettiin ensi kerran 6. marraskuuta vuonna 2001.


title: GNUnet

text: Pääasiallinen koodikanta on kirjoitettu C-ohjelmointikielellä. Lisäksi yritetään tehdä yhteensopivaa Freeway-nimistä Java-toteutusta Java-kielellä. Joulukuussa 2005 GNUnetin C-toteutus toimi GNU(/Linux), BSD, OS X, Solaris, sekä Windows –alustoilla.


title: GNUnet

text: GNUnet on GNU käyttöjärjestelmän virallinen osa.


title: GNUnet

text: Ensimmäinen pääasiallinen toteutettava palvelu on anonymisoiva, sensuuria ehkäisevä tiedostonjakopalvelu, jonka käyttäjät voivat anonyymisti julkaista ja hakea kaiken tyyppistä informaatiota. Pyyntöjen ja vastausten reititykseen käytetään GAP-protokollaa.


title: GNUnet

text: GNUnet käyttää (epävirallisia) URI-osoitteita moniin asioihin viittaamiseen. Ne ovat epävirallisia siinä mielessä ettei gnunet URI Schemeä ole rekisteröity IANAn kanssa, toisin kuin esimerkiksi HTTP ja FTP.


title: GNUnet

text: Seuraavat ovat GNUnet 0.7-versioperheen URI-osoitteita.


title: GNUnet

text: Tietyn tyyppinen tiedostonjako-uri, joka osoittaa tiettyyn kopioon GNU GPL-lisenssitekstistä:


title: GNUnet

text: Toisen tyyppinen tiedostonjako-uri, joka osoittaa avainsanalla "gpl" tehtävän haun hakutuloksiin.


title: Solomon Asch

text: Solomon E. Asch (14. syyskuuta 1907 - 20. helmikuuta 1996) oli yhdysvaltalainen psykologi ja sosiaalipsykologian pioneeri.


title: Solomon Asch

text: Hän syntyi Varsovassa Puolassa. 1920 hän muutti Yhdysvaltoihin, missä hän suoritti New Yorkin yliopistossa alemman korkeakoulututkinnon. Ylemmän tutkinnon hän suoritti Columbian yliopistossa 1930 ja tohtorin tutkinnon 1932. Asch toimi psykologian professorina Swarthmoren yliopistossa 19 vuotta. Siellä hän työskenteli muun muassa Wolfgang Köhlerin kanssa.


title: Solomon Asch

text: Asch tuli kuuluisaksi 1950-luvulla kokeista, jotka osoittivat, miten sosiaalinen paine saa ihmisen uskomaan selvästi väärän näkemyksen oikeaksi.


title: Solomon Asch

text: Asch innoitti kiistanalaista psykologia Stanley Milgramia ja valvoi hänen tohtorinväitöstään Harvardin yliopistossa.


title: Irlanti (saari)

text: Irlanti () on Euroopan kolmanneksi suurin saari. Se sijaitsee Atlantin valtameressä.


title: Irlanti (saari)

text: Hallinnollisesti saari jakaantuu Irlannin tasavaltaan, joka muodostaa viisi kuudesosaa saaren pinta-alasta, sekä saaren koillisosassa sijaitsevaan Pohjois-Irlantiin, joka on osa Yhdistynyttä kuningaskuntaa. Perinteisesti saari jakaantuu neljään historialliseen maakuntaan, jotka ovat Connacht, Leinster, Munster ja Ulster, joka vastaa suunnilleen nykyistä Pohjois-Irlantia.


title: Irlanti (saari)

text: Saaren pinta-ala on 84 421 km² ja sen väkiluku noin 5,8 miljoonaa (2001). Näistä 4,1 miljoonaa asuu Irlannin tasavallassa ja loput 1,7 miljoonaa Pohjois-Irlannissa. Saaren suurin kaupunki on Dublin (), jonka alueella on yhteensä 1,6 miljoonaa asukasta.


title: Irlanti (saari)

text: Varhaisimmat tiedot Irlannista ovat peräisin Ptolemaiokselta. Kivi- ja pronssikaudella Irlannin saarta asuttivat tuntemattomat väestöt. 500-luvulla eaa. alkuperäisväestöön alkoi sekoittua kelttiläisiä heimoja. Kristinusko alkoi levitä saarelle 300-luvulta lähtien, ja uskonnon vakiinnutti sittemmin suojeluspyhimyksen aseman saanut Pyhä Patrik. Valtiolliset olot olivat hajanaiset ja jakaantuneet erilaisiin heimo- ja klaaniyhteisöihin. Valtaa pitivät käytännössä osakuninkaat, vaikka ns. ylikuningaskin oli olemassa. 700-luvulta lähtien saarella alkoi viikinkien vaikutus. Viikinkien tärkeimpiä tukikohtia olivat nykyinen Irlannin tasavallan pääkaupunki Dublin, Waterford ja Limerick. Vuonna 1171 Englannin kuningas Henrik II sai paavilta Irlannin lääninherruuden ja ryhtyi alistamaan maata.


title: Irlanti (saari)

text: Henrik VIII ryhtyi Englannin uskonpuhdistuksen jälkeen toteuttamaan puhdistusta myös Irlannissa, mutta saaren asukkaat pysyivät sinnikkäästi katolilaisina. Väestö ryhtyi paavin sekä Espanjan kuninkaan Filip II:n tukemana kapinoihin. Suurin kapina tapahtui vuosina 1597–1603 Tyronen jaarli Hugh O’Neillin johdolla. Englantilaiset kukistivat kapinan verisesti, minkä jälkeen irlantilaisten maita alettiin takavarikoida. Pohjois-Irlannin alueelle Ulsteriin asutettiin runsaasti skotlantilaisia uudisasukkaita. Toinen suuri kapina alkoi vuonna 1641, mutta Oliver Cromwell kukisti sen tiukasti. Kuningas Vilhelm III laati säälimättömiä pakkolakeja, joiden johdosta kolme neljäsosaa maasta ajautui englantilaisten lordien haltuun. Irlantilaisia pakeni kiihtyvällä tahdilla saarelta, erityisesti Amerikkaan.


title: Irlanti (saari)

text: Ranskassa vuonna 1789 tapahtunut suuri vallankumous innoitti myös Irlannissa kapinamielisyyteen, ja pääministeri William Pitt nuorempi ryhtyi ajamaan Irlannin asioiden parantamista. Tämän johdosta vuonna 1801 syntyi Englannin ja Irlannin unioni, missä katolilaiset eivät kuitenkaan saaneet täysiä kansalaisoikeuksia. Vuonna 1848 Nuori Irlanti -niminen nationalistinen järjestö ryhtyi suurkapinaan, joka sekin kukistettiin tiukasti. Itsenäisyysliike oli entistä enemmän voimissaan Amerikkaan paenneitten keskuudessa, jotka vuonna 1858 perustivat feeniläisen Irlannin tasavaltalaisveljeskunnan (IRB). Vuonna 1869 William Ewart Gladstonen ansiosta episkopaalinen valtiokirkko poistui ja seuraavana vuonna hyväksyttiin uusi maalaki, jonka myötä maanvuokralaiset saivat korvauksia maanparannustöistään. Vuonna 1879 perustettiin Michael Davittin johdolla Irlannin maaliitto, joka ryhtyi ajamaan brittiläisten tilanomistajien karkotusta, mikä johti konfliktitilanteisiin. Vuonna 1898 maanvuokraajille myönnettiin paikallinen itsehallinto. Maaliitto oli lakkautettu ja sen tilalle perustettiin Irlannin kansallinen liitto, joka jatkoi taistelua Charles Stewart Parnellin johdolla. Viimein vuosina 1912–1914 "home rule" -laki, joka määritti saaren itsehallintokysymyksen, onnistuttiin ajamaan läpi. Kuitenkin saman tien syttyi ensimmäinen maailmansota, eikä lakia pystytty toteuttamaan. Vuonna 1913 katolilaisia vastustaneet Ulsterin unionistit perustivat oman hallituksensa ja kokosivat vapaaehtoisjoukkoja.


title: Irlanti (saari)

text: Vuonna 1916 joukko äärikatolilaisia kapinallisia ryhtyi kapinaan Saksasta saamine aseineen ja Sinn Féin -liike julisti Irlannin tasavallaksi Dublinissa. Brittiläiset kuitenkin kukistivat kapinan jälleen kerran ja teloittivat liikkeen johtajan Roger Casementin. Vuonna 1919 irlantilaisten itse perustama parlamentti julisti maan itsenäiseksi tasavallaksi. Presidentiksi nimettiin Eamon de Valera. Brittiläiset vastasivat tähän lähettämällä maahan sotajoukkoja. Konflikti eteni sissisodaksi Irlannin tasavaltalaisarmeijan IRA:n johtamana.


title: Irlanti (saari)

text: Vuonna 1920 astui Lloyd Georgen johdolla voimaan uusi "home rule" -laki, jonka mukaan Irlannin saaren kahdeksan pohjoista kreivikuntaa (nyk. Pohjois-Irlanti) liitettiin Britanniaan. Kaksi vuotta myöhemmin Irlannin parlamentissa hyväksyttiin ratkaisu, jonka mukaan Pohjois-Irlanti sai "home rulen", ja loppuosa Irlannista, Irlannin vapaavaltio, sai dominion oikeudet. Vuonna 1923 Irlannista tuli kansainliiton jäsen ja ensimmäiseksi presidentiksi tuli William T. Cosgrave. Britannia hyväksyi Fianna Failin parlamentin vuoden 1937 valtiosäännön vasta vuonna 1945. Vuonna 1949 Irlanti julistautui täysivaltaiseksi tasavallaksi. Pohjois-Irlannin kysymys hiertää yhä Irlannin ja Yhdistyneen kuningaskunnan välejä.


title: Irlanti (saari)

text: Vaikka Irlanti on jaettu kahden valtion kesken, toimii se monissa yhteyksissä omana, yhtenäisenä entiteettinä. Esimerkiksi monissa urheilulajeissa, kuten rugbyssä, curlingissa ja hurlingissa Irlanti kilpailee yhteisellä maajoukkueella. Samaten muun muassa rugbyn, hurlingin ja gaelilaisen jalkapallon pääsarjat kattavat koko saaren. Myös saaren suurimpien uskontokuntien katolisuuden ja presbyteerisyyden kirkot kattavat koko saaren alueen. Irlannin tasavallan asukkaista 86 prosenttia ja Pohjois-Irlannin asukkaista 44 prosenttia on katolisia.


title: Irlanti (saari)

text: Kulttuuri on koko saaren alueella varsin yhtenäinen, eivätkä alueelliset erot erityisesti noudattele poliittisia rajoja. Irlanti tunnetaan maailmalla hyvin musiikistaan, niin perinteisestä kansanmusiikistaan kuin nykyaikaisista maailmankuuluista artisteistaan ja yhtyeistäänkin.


title: Vihviläkasvit

text: Vihviläkasvit ("Juncaceae") on "Poales"-lahkoon kuuluva yksisirkkaisheimo.


title: Vihviläkasvit

text: Vihviläkasvit ovat tavallisesti karvattomia ja mättäitä muodostavia ruohoja, joiden varret ovat liereät. Lehdet ovat usein yksipintaisia ja liereitä. Niiden lehtitupet ovat avonaisia ja joskus kielekkeellisiä ja korvakkeellisia. Kukat ovat harvoin 2-lukuisia, yleensä yksisirkkaisille tyypilliseen tapaan 3-lukuisia. Kukkalehdet sijaitsevat viidessä kiehkurassa ja kehälehdet ovat nahkeat. Sikiäimessä on kutakin emilehteä kohden yksi pohjaistukallinen tai monta keski-istukallista siemenaihetta. Vartaloita on tavallisesti yksi, mutta se on haaroittunut.


title: Vihviläkasvit

text: Vihviläkasveja kasvaa kaikkialla maapallolla, erityisesti kuitenkin Andeilla, joiden alueelta on tavattu kolme endeemistä eli kotoperäistä sukua. Eteläisestä Etelä-Amerikasta ja Uudesta-Seelannista on löytynyt kaksi kotoperäistä sukua. Yhteensä sukuja on kahdeksan ja niissä noin 400 lajia.Lajilla vaskipiipponen ("Luzula elegans", syn. "Ebingeria elegans") on synonyyminimi piipposten ("Ebingeria") suvussa.


title: Vihviläkasvit

text: Vihviläkasvit kuuluvat myös Suomen kasvistoon, jossa niitä edustaa kaksi sukua ja 30 lajia.


title: Max Bruch

text: Max Christian Friedrich Bruch (6. tammikuuta 1838 Köln – 20. lokakuuta 1920 Berliini) oli saksalainen säveltäjä ja kapellimestari. Hänen tuotantonsa käsittää yli kaksisataa teosta.


title: Max Bruch

text: Bruch syntyi Kölnissä vuonna 1838. Hänen vanhempansa olivat lakimies August Bruch ja sopraano Wilhelmine Bruch. Max Bruch opiskeli vuosina 1853-1857 Frankfurt am Mainissa ja Leipzigissä. Häntä opetti muun muassa säveltäjä Ferdinand Hiller. Vuosina 1864-1867 Bruch sävelsi ensimmäisen viulukonserttonsa, joka nykyään kuuluu hänen soitetuimpiin teoksiinsa. Konsertto oli omistettu viulisti Joseph Joachimille. Muita Bruchin sävellyksiä ovat muiden muassa "Skottilainen fantasia" viululle ja orkesterille sekä "Kol Nidrei" sellolle ja orkesterille.


title: Max Bruch

text: Bruch kuoli Berliinissä vuonna 1920.


title: Dida

text: Dida tarkoittaa seuraavia:


title: Rockall

text: Rockall on pieni asumaton graniittiluoto Atlantin valtameressä noin 400 km Hebrideistä länteen. Sen ympärysmitta on vain 90 m ja korkein kohta 21 m merenpinnan yläpuolella.


title: Rockall

text: Rockall on vuodesta 1955 kuulunut virallisesti Isoon-Britanniaan, mutta sen omistuksesta on kiistaa Ison-Britannian, Färsaarten, Islannin ja Irlannin välillä.


title: Tyhjä (ohjelmointi)

text: Ohjelmoinnissa tyhjä () on osoittimen (tai muun viittauksen) arvo, joka kertoo, että viittausta ei ole mihinkään. Useasti, varsinkin C-sukuisissa ohjelmointikielissä, osoittimen arvona käytetään binäärinollaa, jonka suurin osa käyttöjärjestelmistä tulkitsee virheelliseksi viittaukseksi.


title: Tyhjä (ohjelmointi)

text: Joissakin ohjelmointikielissä kuten LISP, Pascal ja tämän sukulaiskielet käytetään tyhjää ("null") muuttujatyyppinä.


title: Tyhjä (ohjelmointi)

text: ISO-646 (jota käytetään muun muassa ASCII- ja Unicode-merkistöissä) määrittelee koodin "nolla" (0) tyhjäksi merkiksi.


title: Mayo (Irlanti)

text: Mayo, tunnetaan myös nimellä Mayo Abbey (iiriksi Maigh Eó), on pikkukylä irlannin Mayon kreivikunnassa. Se sijaitsee noin 16 km etelään kreivikunnan pääkaupungista Castlebarista ja noin 10 km länteen Claremorrisesta. Kylässä asuu noin 426 asukasta.


title: Faidros (dialogi)

text: Faidros (; ) on Platonin kirjoittama dialogi. Sen toinen nimi Thrasylloksen jaottelussa on "Rakkaudesta" (, "Peri erōtos"). Dialogissa keskustelevat Sokrates ja Faidros. Dialogi sisältää Platonin käsityksen puhetaidosta. Sen lisäksi se käsittelee sielun ja rakkauden filosofiaa.


title: Faidros (dialogi)

text: Platonin teosten joukossa "Faidros" kuuluu tämän keskivaiheen dialogeihin, siirtymävaiheeseen kohti myöhäisvaiheen dialogeja. Näin se on kirjoitettu siihen aikaan, jolloin Platon oli perustanut oman Akatemiansa.


title: Faidros (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu III tetralogiaan yhdessä dialogien "Parmenides", "Filebos" ja "Pidot" kanssa. Aiheensa puolesta Thrasyllos luki dialogin Platonin eettisten teosten joukkoon.


title: Faidros (dialogi)

text: Sokrates ja Faidros kohtaavat toisensa kävellessään Ateenan maaseudulla. Lyhyen keskustelun jälkeen Faidros lukee ääneen Lysiaan kirjoittaman puheen rakkaudesta. Lysias kirjoittaa, että pojalla tulisi olla suhde mieheen, joka ei ole rakastunut häneen, eikä sellaiseen, joka on rakastunut. Sokrates ylistää puhetta sarkastisesti ja tekee sen jälkeen oman puheen samasta aiheesta. Faidros myöntää sen olevan selvästi parempi. Sokrates julistaa sen kuitenkin pilkkaavan jumalia, sillä rakkaus on jumalista.


title: Faidros (dialogi)

text: Tämän jälkeen Sokrates pitää puheen siitä, miksi rakkaus on hyvää. Sen ydin on siinä, että rakkaus on välttämätöntä ihmisten sieluille, jotta ne voisivat palata taivaaseen. Samalla Platon esittää tunnetun valjakkovertauksen, joka kuvaa hänen näkemystään ihmissielusta ja esittää, kuinka sielu voi vierailla ideoiden valtakunnassa. Faidros ylistää puhetta ja kysyy Sokrateelta, kuinka tehdään hyvä puhe. Loppuosa dialogista käsittelee retoriikan taitoa.


title: Argumentti

text: Argumentti (, väittää, osoittaa) on perusteltu väite tai mielipide jonkin asian puolesta tai sitä vastaan.


title: Argumentti

text: Argumentti voi olla:Argumentteja kohtaamme usein jokapäiväisessä elämässämme; väittelyissä, mainoksissa ja keskinäisissä kanssakäymisissämme.


title: Suur-Manchester

text: Suur-Manchester () on vuonna 1974 perustettu metropolikreivikunta Englannissa, Manchesterin kaupungin ympärillä. Kreivikunta sisältää Manchesterin kaupungin ja suurimman osan sitä ympäröivästä metropolialueesta. Kreivikunnan pinta-ala on 1 276 km² ja sen väkiluku 2 542 831 (2006, arvio).


title: Suur-Manchester

text: 1986 Thatcherin hallitus lakkautti kreivikuntien valtuustot, n entinen metropolikreivikunta toimii yhteistoimintaelimenä samaan tapaan kuin Suomen kuntien kuntainliitot. Sillä on esimerkiksi yhteinen poliisipiiri ja joukkoliikenneportaali


title: Gustave Le Bon

text: Gustave Le Bon (7. toukokuuta 1841 Nogent-le-Rotrou – 13. joulukuuta 1931 Marnes-la-Coquette) oli ranskalainen sosiaalipsykologi ja sosiologi.


title: Gustave Le Bon

text: Le Bon esitti teorioita kansallisista piirteistä, rodullisesta ylivertaisuudesta, ihmisten laumakäyttäytymisestä ja joukkopsykologiasta. Le Bonin työ joukkopsykologiassa tuli merkittäväksi 1900-luvun ensimmäisellä puoliskolla, kun mediatutkijat hyödynsivät sitä. Kriittisesti sitä ovat tarkastelleet mm. Sigmund Freud ja Elias Canetti.


title: Gustave Le Bon

text: Le Bon opiskeli lääketiedettä ja kiersi Eurooppaa, Aasiaa ja Pohjois-Afrikkaa, kirjoitti artikkeleita arkeologiasta ja antropologiasta ja laati kuuluisia tutkielmia psykologiasta. Näistä töistä huomattavimmat ovat ihmisen psykologiaa käsittelevä "Les Lois psychologiques de l'évolution des peuples" vuodelta 1894 ja ihmisjoukkoja käsittelevä "Joukkosielu" ("La psychologie des foules") vuodelta 1895.


title: Hull

text: Hull on yleinen sukunimi ja monen kaupungin nimi:


title: NSJAP

text: NSJAP eli Japanin kansallissosialistinen työväenpuolue on japanilainen puolue, joka perustaa aatteensa kansallissosialismiin.


title: NSJAP

text: Puolue perustettiin vuonna 1982 ja tunnetaan japaniksi nimellä " 国家社会主義日本労働者党 Kokka Shakaishugi Nippon Rōdōsha-Tō" tai saksaksi "Nationalsozialistische Japanische Arbeiterpartei".


title: NSJAP

text: Se on mahdollisesti suoraa perua 1940-luvulla vaikuttaneesta kansallissosialistisesta Kokka Shakai Shugi Gakumei -järjestöstä. Aatteelliset juurensa ovat myös toisen maailmansodan tärkeimmissä japanilaisissa fasistisen aatteen ideologeissa, kuten Kita Ikki, Nakano Seigo, Sadao Araki ja Kodoha-puolue. NSJAP ylistää Japanin imperiumia ja sen liittolaisuutta natsi-Saksan kanssa.


title: NSJAP

text: Puolue kannattaa korporatiivisen järjestelmän valtiota ja palaamista Shōgun-järjestelmään, joka johtajaperiaatteiltaan muistuttaa kansallissosialismia. Se ajaa antisemitismiä ja uskoo maailmanlaajuiseen juutalaiseen salaliittoon, joka muun muassa vapaamuuraritoiminnan avulla kontrolloi Japania. Puolue uskoo myös turanismiin, jonka ajatuksena on yhtenäisyys muiden turaanisesta juuresta haarautuvien ryhmien kesken (esimerkiksi suomalaiset, virolaiset ja unkarilaiset).


title: NSJAP

text: Puolue on ilmaissut tukensa muille aasialaisille valtioille kommunistista Kiinaa vastaan. ”Geopoliittinen suunnitelmamme Itä-Aasiaan vapauttamiseksi pohjautuu liittoumaan Mantšuriaan, Tiibetin, uiguurien, Taiwanin, Mongolian ja Japanin välillä”, ovat he ilmoittaneet.


title: NSJAP

text: Kuten uusnatsit lännessä kyseenalaistavat holokaustin, pitää NSJAP Nanjingin verilöylyä valheena.


title: NSJAP

text: Puolue on hyvin pieni tekijä Japanin poliittisessa mittakaavassa.


title: Savonia-ammattikorkeakoulu

text: Savonia-ammattikorkeakoulu on Pohjois-Savon alueella toimiva, opiskelijamäärältään Suomen suurimpiin kuuluva ammattikorkeakoulu. Opiskelijoita on kolmella paikkakunnalla yhteensä lähes 6 000 (2014), ja henkilökuntaa 500 (2014). Yksiköitä koululla on Kuopiossa, Iisalmessa ja Varkaudessa.


title: Savonia-ammattikorkeakoulu

text: Savonian koulutus sekä tutkimus- ja kehittämistoiminta fokusoituvat valituille painoaloille. Ne kuvastavat Savonian työelämäläheisen oppimisen sekä tutkimus-, kehittämis- ja innovaatiotoiminnan (TKI) välistä yhteyttä. Savonia pyrkii painoaloillaan vastaamaan myös globaaleihin haasteisiin sekä uudistamaan osaamista soveltavan tutkimus- ja kehittämistiedon avulla. Savonia toimii verkostoituneena eri korkeakoulujen, yritysten ja tutkimuslaitosten kanssa.


title: Savonia-ammattikorkeakoulu

text:
Painoaloja ovat alkutuotanto ja elintarvikkeet, energia, ympäristö ja turvallisuus, integroitu tuotekehitys sekä käyttäjälähtöiset hyvinvointipalvelut.
Savonian kampukset
Savonian koulutustarjontaan lukeutuu yli neljäkymmentä erilaista koulutusta. Tutkintatavoitteisen päiväopiskelun lisäksi voi Savoniassa opiskella joustavasti Avoimessa ammattikorkeakoulussa. Työelämään siirtymisen jälkeen voi Savoniassa täydentää tutkintoa suorittamalla ylemmän ammattikorkeakoulututkinnon (YAMK) tai erikoistumiskoulutuksia. Monipuolisen koulutustarjonnan asioista tutkinnon voi suorittaa joko päivätoteutuksena tai monimuotototeutuksena työn ohessa. Lisäksi Savonia tarjoaa eri toimialoille lisä- ja täydennyskoulutusta sekä palvelutoimintaa.Savonia järjestää ylempiä ammattikorkeakoulututkintoja, jotka vaihtuvat vuosittain. Vuoden 2015 keväällä haussa ovat seuraavat koulutukset:
Savonia on uudistanut koulutustaan OIS-ajattelulla (Open Innovation Space). Se tarkoittaa, että opiskelu ja oppiminen on Savoniassa työelämälähteistä. Opetuksessa keskeisellä sijalla ovat yritysten kanssa yhteistyössä ratkaistavat käytännön tehtävät. Työelämäyhteistyö koskettaa Savoniassa kaikkia, vaikka siihen osallistuvat erityisesti erityisesti opiskelijat ja opettajat. Työelämäläheiset toimintatavat varmistavat, että Savonian opetuksessa yhdistyvät parhaalla tavalla teoria ja käytäntö.


title: Savonia-ammattikorkeakoulu

text: Savonian yhteistyö alueen työ- ja elinkeinoelämän kanssa on tiivistä sekä koulutuksessa että TKI-toiminnassa. Savonia on vahva alueellinen toimija. Tutkimus- ja kehittämistoiminnan volyymi on ammattikorkeakoulukentässä vahvimpia.


title: Savonia-ammattikorkeakoulu

text: Savonia seuraa säännöllisesti opiskelijapalautetta ja kehittää toimintojaan siihen pohjautuen. Opiskelijakunta Savotta toimii tiiviissä yhteydessä Savonian toimijoiden kanssa.


title: Solmu Mäkelä

text: Solmu Mäkelä (18. kesäkuuta 1922 Viipuri – 25. heinäkuuta 2018 Helsinki) oli suomalainen taikuri. Hän kirjoitti taikatempuista useita kirjoja ja lehtipalstoja sekä toimi Suomen Taikapiiri ry:n äänenkannattajan Simsalabim-lehden päätoimittajana. Sota-aikana Solmu Mäkelä esiintyi rintamalla viihdytyskiertueilla sekä aseveli-illoissa. Lisäksi Mäkelä esiintyi televisiossa ja elokuvissa, muun muassa "Pekka ja Pätkä neekereinä" sekä Aki Kaurismäen "Kauas pilvet karkaavat".


title: Solmu Mäkelä

text: Solmu Mäkelä esiintyi Linnanmäen huvipuistossa sen perustamisesta alkaen ja veti siellä nuorten taikatemppukoulua, josta kehittyi myöhemmin Linnanmäen Sirkuskoulu. Hän toimi myös Suomen Taikapiiri ry:n puheenjohtajana. Mäkelä oli myös Suomen Taikapiiri ry:n kunniapuheenjohtaja, Viihdetaikurit ry:n kunniajäsen ja Taikaritarit ry:n kunniajäsen.


title: Solmu Mäkelä

text: Mäkelä kuoli 96-vuotiaana 25. heinäkuuta 2018.


title: Metropolikreivikunta

text: Metropolikreivikunta () on Englannissa kokonaan kaupungeista ja kaupunkiseuduista muodostuva tiheään asuttu kreivikunta. Näissä kreivikunnissa suuri osa päätäntävallasta on delegoitu alaspäin kaupungeille sen jälkeen kun Margaret Thatcherin hallitus lakkautti kreivikuntien valtuustot vuonna 1986.


title: Unitary authority

text: Unitary authority (englantia; suomennoksia "yhtenäiskunta" ja "yksitasoinen kunnallinen neuvosto") on Englannissa kreivikuntaa vastaava hallintoyksikkö, jossa on vain yksi paikallishallinnon taso. Näihin kreivikuntiin kuuluu vain yksi kunta eikä niillä ole kreivikunnanvaltuustoja, vaan päätöksenteko tapahtuu kunnan tasolla (paitsi Isle of Wightillä, jossa on vain kreivikunnanvaltuusto, ei kunnanvaltuustoja). Suurin osa näistä kreivikunnista on pieniä ja keskisuuria kaupunkeja.


title: Unitary authority

text: Myös Skotlannissa on tällaisia yhden tason hallintoyksikköjä, mutta niitä kutsutaan "unitary authority" -nimekkeen sijaan yleensä "councileiksi". Ks Skotlanti:Aluejako.


title: Shire-kreivikunta

text: Shire-kreivikunta on epävirallinen nimitys Englannin kreivikunnalle, joka muodostuu useammista kunnista mutta ei kuitenkaan ole metropolikreivikunta. Shire-nimitys tulee siitä, että näistä kreivikunnista suurimman osan nimi päättyy "-shire". Nämä kreivikunnat ovat harvemmin asuttuja kuin metropolikreivikunnat ja useimmat yhden tason hallintoyksiköt. Kaikissa shire-kreivikunnissa, ainoana poikkeuksena Berkshire, paikallishallinnolla on kaksi tasoa: kreivikunta ja kunta.


title: Shire

text: Shire voi tarkoittaa ainakin seuraavia:


title: Pohjois-Tapiola

text: Pohjois-Tapiola () on Espoon kaupunginosa, joka sijaitsee Tapiolan pohjoispuolella. Pohjois-Tapiolan itäpuolella sijaitsee Otaniemi, pohjoisessa Laajalahti ja lännessä Mankkaa.


title: Pohjois-Tapiola

text: Pohjois-Tapiolan keskus on Louhentiellä sijaitseva Louhentori. Tätä suurempi ostoskeskus on Pohjantori Kalevalantien ja Pohjantien kulmassa. Pohjois-Tapiolaa rajaa etelässä Kalevalantie, jonka eteläpuolelta vielä Tuohimäki urheilupuiston reunalla kuuluu alueeseen. Lännessä aluetta rajaa Koivumankkaan-Mankkaanlaaksontiet ja niistä erkaneva Turveradantie, joka johtaa Sinimäen-Turvesuontielle. Pohjoinen rajalinja kulkee suunnilleen Kyyrölänkujan linjaa.


title: Pohjois-Tapiola

text: 1960-luvulla rakennetut kerrostalovaltaiset alueet Pohjantorin ympärillä (Ukonvaaja ym), Keijumäki ja Sepontien ympäristö liittyvät historialtaan alkuperäiseen Tapiolaan, ja ne on rakennuttanut Asuntosäätiö. Keijumäen pohjoispuolinen omakotitaloalue Valkjärventiestä Kyyrölänkujalle on Etelä-Laajalahtea.


title: Pohjois-Tapiola

text: Tämän alueen historiallinen tausta on sama kuin Laajalahden. Valkjärventien pohjoispuolinen Laakakiven alue on tiiviisti rakennettua pientaloaluetta. Tämän pohjoispuolisella Pyhäristi-nimisellä alueella sijaitsee suurempi yhtenäinen metsä, jota Laajalahteen menevä ajorata ja bussilinja kiertävät.


title: Pohjois-Tapiola

text: Visamäki on 1980-luvulla rakennettu alue Pohjois-Tapiolan länsiosassa, jonne kulkuyhteydet ovat Koivuviidantien (Mankkaan puolelta Vanhan Mankkaantien) kautta. Aiemmin (nimistön mukaisesti) Visamäkeä ja Koivumankkaatakin pidettiin Mankkaaseen kuuluvana. Lukuun ottamatta Visamäen kerrostaloja Pohjois-Tapiolan länsiosa on pientaloaluetta.